Fa Gyimalilɛ Wula Mrenyia Nɔhavoma Asa—2 Temɔte 2:2 | Debiezukoalɛ\n‘Fa ngilehilelɛ ne mɔɔ ɛdele ɛvile me ɛkɛ ne la wula bɛdabɛ mɔɔ ɛdie bɛ ɛdi kɛ bɛkɛhola ye kilehile la asa anu.’—2 TEM. 2:2.\nEDWƐNE: 123, 53\nMɔɔ bɛzele Belemgbunli Devidi kɛ ɔ ra nrenyia a bazi Nyamenle ɛzonlenlɛ sua ne la duzu a ɔyɛle a?\nKɛmɔti a ɔwɔ kɛ mgbanyima boa mgbavolɛ bɛmaa bɛyɛ gyima dɔɔnwo ɛ?\nKɛzi mgbavolɛ bahola ala subane kpalɛ ali wɔ mekɛ mɔɔ bɛkɛva mediema mgbanyima gyima bɛkɛwula bɛ sa la ɛ?\n1, 2. Kɛzi menli dɔɔnwo bu bɛ gyima ɛ?\nMENLI ta fa gyima mɔɔ bɛyɛ la fɛlɛ bɛ nwo. Menli dɔɔnwo gyinla awie mɔ gyima anzɛɛ bɛ gyinlabelɛ zo a bu bɛ a. Wɔ ɛleka bie mɔ, saa bɛkpondɛ kɛ bɛnwu awie a, bɛta bɛbiza ye kɛ, “Duzu gyima a ɛyɛ a?”\n2 Ɔyɛ a Baebolo ne ka gyima mɔɔ menli bie mɔ yɛle la. Ɔka “Mateyu mɔɔ le adwuledievolɛ”; “Saemɔn mɔɔ yɛ nwoma nwo gyima”; nee “Luku, ayileyɛvolɛ kulovolɛ ne” anwo edwɛkɛ. (Mat. 10:3; Gyi. 10:6; Kɔl. 4:14) Baebolo ne ka gyimalilɛ mɔɔ awie mɔ nyianle la noko anwo edwɛkɛ. Belemgbunli Devidi, ngapezonli Yilaegya nee ɛzoanvolɛ Pɔɔlo le ɛhye anwo neazo. Mrenyia ɛhye mɔ anye zɔle gyima mɔɔ Nyamenle vale maanle bɛ la. Saa yɛlɛ nwolɛ adenle bie wɔ asafo ne anu a, ɔwɔ kɛ yɛdayɛ noko yɛ nye sɔ.\n3. Duzu ati a ɔwɔ kɛ mgbanyima tete mgbavolɛ ɛ? (Nea mɔlebɛbo nvoninli ne.)\n3 Yɛ nuhua dɔɔnwo anye die gyima mɔɔ yɛyɛ la anwo na yɛngulo kɛ yɛgyakyi ye ɛyɛlɛ. Noko, ɔyɛ alɔbɔlɛ kɛ ɔvi Adam mekɛ zo, awolɛndoazo ko yɛ mgbanyinli na awolɛndoazo fofolɛ badi bɛ gyakɛ anu. (Nol. 1:4) Kenle nsa ye, nzenzaleɛ ɛhye maa nɔhalɛ Kilisienema yia ngyegyelɛ ngakyile. Gyihova menli gyima ne anu ɛdɛlɛ yɛɛ ye ɛyɛlɛ ɛyɛ se. Saa yɛnyia gyima fofolɛ bie a, yɛdua ndenle fofolɛ zo yɛyɛ—ndenle ɛhye mɔ bie a le adwuleso ninyɛne mɔɔ bɛfa bɛyɛ debie la. Ɔyɛ se ɔmaa mgbanyima bie mɔ kɛ bɛbazukoa ndenle fofolɛ mɔɔ bɛdua zo bɛyɛ debie la. (Luku 5:39) Saa ɔnle zɔ bɔbɔ a, mgbavolɛ lɛ anwosesebɛ tɛla mgbanyima. (Mrɛ. 20:29) Ɛhye ati, nrɛlɛbɛ nee ɛlɔlɛ wɔ nu kɛ mgbanyima batete mgbavolɛ bɛamaa bɛalie ɛzonlelilɛ dɔɔnwo bado nu.—Kenga Edwɛndolɛ 71:18.\n4. Duzu ati a ɔyɛ se kɛ bie mɔ bava gyimalilɛ awula awie mɔ asa ɛ? (Nea ɛlɛka “ Deɛmɔti Bie Mɔ Ɛnva Gyimalilɛ Ɛnwula Awie Mɔ Asa La.”)\n4 Bie a ɔbayɛ se yeamaa mgbanyima kɛ bɛbava gyima bɛamaa mgbavolɛ. Bie mɔ sulo kɛ nwolɛ adenle mɔɔ bɛ nye die nwo la bɛavi bɛ sa. Bie mɔ noko dwenle kɛ mgbavolɛ ɛnrɛhola ɛnrɛyɛ gyima ne kpalɛ kɛ bɛdabɛ la. Yɛɛ bie mɔ noko dwenle kɛ bɛnlɛ alagye bɛntete awie mɔ. Ɔwɔ kɛ mgbavolɛ noko nyia abotane, saa bɛtɛfale gyimalilɛ dɔɔnwo bɛtɛwulale bɛ sa a.\n5. Kpuya boni mɔ a yɛbazuzu nwo wɔ edwɛkɛ ɛhye anu a?\n5 Bɛmaa yɛzuzu gyimalilɛ mɔɔ bɛfa bɛwula awie mɔ asa la anwo wɔ ndenle nwiɔ azo. Mɔɔ limoa, kɛ ɔkɛyɛ na mgbanyima amaa mgbavolɛ ayɛ gyima dɔɔnwo ɛ, na duzu ati a ɛhye anwo hyia ɛ? (2 Tem. 2:2) Mɔɔ tɔ zo nwiɔ, duzu ati a ɔhyia kɛ mgbavolɛ da subane kpalɛ ali wɔ mekɛ mɔɔ bɛlɛboa mediema mɔɔ lɛ anwubielɛ na bɛlɛsukoa bɛ la ɛ? Yɛva kɛzi Belemgbunli Devidi boale ɔ ra ne ɔmaanle ɔyɛle gyima mɔɔ anwo hyia la yɛbɔ ɔ bo.\nDEVIDI BOALE SƆLƆMƆN\n6. Duzu a ɛnee Belemgbunli Devidi kpondɛ kɛ ɔyɛ a, na duzu a Gyihova hanle a?\n6 Mɔɔ Devidi vile sua nu wɔ ɛvolɛ dɔɔnwo anu la, ɔrayɛle belemgbunli na ɔdɛnlanle sua kɛnlɛma nu. Ɔyɛle ye nyane kɛ bɛnlɛ sua anzɛɛ ‘ɛzonlenlɛ sua’ mɔɔ bɛdu bɛmaa Gyihova a, yemɔti ɛnee ɔkpondɛ kɛ ɔsi bie. Zɔhane ati, ɔzele ngapezonli Neetan kɛ: “Nea, mame mede sua mɔɔ bɛva sida mbaka bɛzi la anu, na [Gyihova] Ngyekyeleɛ Ɛlɛka ne, yemɔ ɔgyi ndanlɛ sua nu.” Neetan buale ye kɛ: “Yɛ mɔɔ wɔ wɔ adwenle nu la na Nyamenle nee wɔ lua.” Noko Gyihova anlie ando nu. Ɔzele Neetan kɛ ɔha ɔhile Devidi kɛ: ‘Tɛ wɔmɔ yɛɛ ɛsi ɛzonlenlɛ sua wɔamaa meadɛnla nuhua a.’ Gyihova maanle Devidi nwunle kɛ Ɔbahɔ zo yeayila ye ɛdeɛ, noko Nyamenle hanle kɛ Devidi ara Sɔlɔmɔn a bazi ɛzonlenlɛ sua ne a. Duzu a Devidi yɛle a?—1 Ek. 17:1-4, 8, 11, 12; 29:1.\n7. Duzu a Devidi yɛle wɔ Gyihova adehilelɛ ne anwo a?\n7 Devidi andwe ye moalɛ ne anzia, ɔluakɛ ɔnrɛnyia ɛzonlenlɛ sua ne anwo nganvolɛ la ati. Bɛravɛlɛle sua ne Sɔlɔmɔn ɛzonlenlɛ sua, tɛ Devidi ɔ. Bie a ɔyɛle Devidi nyane kɛ yeangola yeanyɛ mɔɔ wɔ ye ahonle nu la ɛdeɛ, noko ɔboale gyima ne kpalɛ. Ɔkpondɛle gyimayɛvoma, yɛɛ ɔboɔboale mbulalɛ, kɔbele, dwɛtɛ fufule, ezukoa nvutuke nee mbaka dɔɔnwo anloa. Bieko, ɔzile Sɔlɔmɔn ahonle kɛ: ‘Zɔhane ati, me ra, Gyihova nee wɔ ɛdɛnla, amaa wɔahola wɔazi Gyihova wɔ Nyamenle ne sua ne wɔawie, kɛmɔ yeha ye wɔ ɛ nwo la.’—1 Ek. 22:11, 14-16.\n8. Duzu ati a anrɛɛ Devidi bahola anyia adwenle kɛ Sɔlɔmɔn ɛnrɛhola gyima ne yɛ ɛ, na duzu a ɔyɛle a?\n8 Kenga 1 Edwɛkɛsisilɛ 22:5. Anrɛɛ Devidi bahola anyia adwenle kɛ Sɔlɔmɔn ɛnrɛhola ɛnrɛnlea gyima ɛhye mɔɔ anwo hyia la azo. Ɛnee ɔwɔ kɛ ɛzonlenlɛ sua ne ‘yɛ kpole,’ na ɛnee “Sɔlɔmɔn le kakula, yɛɛ ɔ ti ɛtɛtinle.” Noko, ɛnee Devidi ze kɛ Gyihova baboa Sɔlɔmɔn yeamaa yeayɛ gyima ne mɔɔ yeva yewula ɔ sa la. Ɔti Devidi vale ye adwenle ziele mɔɔ ɔbayɛ yeaboa la azo, ɔboɔboale ninyɛne dɔɔnwo anloa.\nAWIE MƆ ƐTETELƐ MAA BƐ NYE DIE\nSaa yɛnwu kɛ mgbavolɛ ɛlɛyɛ gyima dɔɔnwo a yɛ nye die (Nea ɛdendɛkpunli 9)\n9. Kɛ ɔkɛyɛ na mgbanyima akunlu adwo gyima mɔɔ bɛbava bɛamaa awie mɔ la anwo ɛ? Maa neazo.\n9 Ɔnle kɛ ɔyɛ mgbanyima nyane kɛ bɛbava bɛ gyimalilɛ bɛamaa mgbavolɛ. Emomu, amaa gyima ne ahɔ zo la ɔwɔ kɛ bɛtete mgbavolɛ bɛmaa bɛyɛ gyima ne. Ɔwɔ kɛ mgbanyima anye die saa bɛtete mgbavolɛ bɛmaa bɛfɛta na bɛlɛyɛ gyima ne a. Fa selɛ mɔɔ ɛlɛkile ɔ ra nrenyia kɛzi bɛka kale la kɛ neazo. Saa ɔ ra ne le ekyi a, ye papa ala a ɔnea ye a. Noko saa ɔyɛ kpanyinli a, ye papa kilehile mɔɔ ɔlɛyɛ la anu kile ye. Na saa ɔdwu mɔɔ ɔkola ɔka kale ne bie a, ye papa maa ye ndetelɛ dɔɔnwo. Ɔdwu mekɛ ne bie a, ɔbamaa ɔ ra ne aha bie, noko awieleɛ kolaa ne ɔ ra ne a baha kale ne a. Selɛ mɔɔ ze nrɛlɛbɛ la ɛnrɛde nganeɛ kɛ ɔ ra ne ɛlɛdie ye gyima, emomu, ɔ nye balie. Zɔhane ala a saa mgbanyima tete mgbavolɛ bɛmaa bɛdie teokelase gyimalilɛ bɛto nu a, bɛ nye die a.\n10. Kɛzi Mosisi dele nganeɛ wɔ anyunlunyia nee tumi nwo ɛ?\n10 Ɔnle kɛ mgbanyima twe nungule. Nea mɔɔ Mosisi yɛle wɔ mekɛ mɔɔ Yizilayɛma bie mɔ bɔle ɔ bo yɛle bɛ nwo kɛ ngapezoma la. (Kenga Ɛdianlɛ 11:24-29.) Ɛnee Dwɔhyua mɔɔ le Mosisi boavolɛ la kpondɛ kɛ ɔsi bɛ adenle. Ɔda ali kɛ ɛnee ɔdwenle kɛ bɛlɛdie Mosisi anyunlunyia nee ye tumi ne bie. Noko Mosisi buale kɛ: “Ɛtwe me ti nungule ɔ? Me kunlu a anrɛɛ [Gyihova] ɛva ye Sunsum ne ɛwula ye menli ne nu yemaa bɛ kɔsɔɔti bɛyɛ Nyamenle kpɔmanvolɛma!” Mosisi nwunle kɛ ɛhye vi Gyihova. Kɛmɔ Mosisi amkpondɛ anyunlunyia ammaa ɔ nwo la ati, ɔmaanle ɔlale ali kɛ ɔ kunlu anu a anrɛɛ Gyihova azonvolɛ kɔsɔɔti banyia sunsum nu ahyɛlɛdeɛ ɛhye bie. Saa awie mɔ nyia nwolɛ adenle mɔɔ yɛdayɛ a anrɛɛ ɔwɔ kɛ yɛ sa ka ye la a, asoo ɔnyɛ yɛ fɛ kɛ mɔɔ Mosisi yɛle la ɔ?\n11. Duzu a adiema ko hanle ye wɔ ye gyima ne mɔɔ ɔvale ɔmaanle awie la anwo a?\n11 Ɛnɛ, mediema dɔɔnwo wɔ ɛkɛ mɔɔ bɛva ɛvolɛ dɔɔnwo bɛyɛ gyima ɛsesebɛ na bɛtete awie mɔ bɛmaa bɛlɛyɛ gyima dɔɔnwo a. Kɛ neazo la, adiema bie mɔɔ bɛfɛlɛ ye Peter la ɛva ɛvolɛ mɔɔ bo 74 ɛyɛ dahuu ɛzonlenlɛ gyima ne, na yeva nuhua 35 yezonle wɔ Europe Bɛtɛle bie anu. Ɛnee ɔdaye a ɔnea Ɛzonlenlɛ Nwo Gyimalilɛleka ne azo a. Kɛkala adiema kpavolɛ bie mɔɔ bɛfɛlɛ ye Paul mɔɔ ɔ nee Peter ɛyɛ gyima ɛvolɛ dɔɔnwo la a nea zo a. Mɔɔ bɛbizale Peter kɛzi ɔte nganeɛ wɔ nzenzaleɛ ɛhye anwo la, ɔhanle kɛ, “Ɔyɛ me fɛ kpole kɛ mediema mrenyia mɔɔ bɛtete bɛ la wɔ ɛkɛ na bɛdie ɛzonlelilɛ dɔɔnwo bɛto nu na bɛyɛ gyima ne kpalɛ a.”\nBU MGBANYIMA MƆƆ WƆ YƐ AVINLI LA\n12. Duzu a ɔwɔ kɛ yɛsukoa yɛfi Rilihɔbowam anwo edwɛkɛ ne anu a?\n12 Mɔɔ Sɔlɔmɔn wule la, ɔ ra Rilihɔbowam rayɛle belemgbunli. Mɔɔ ɛnee Rilihɔbowam hyia folɛdulɛ wɔ ye gyima ne anwo la, ɔlimoale ɔnwunle mgbanyima ne mɔ. Noko yeanva bɛ folɛdulɛ ne! Emomu, ɔdiele mgbavolɛ mɔɔ bɛle ɔ tipɛnema na kɛkala bɛle ye boavolɛma la. Mɔɔ vile nu rale la ɛnle kpalɛ fee. (2 Ek. 10:6-11, 19) Duzu a yɛsukoa yɛfi nu a? Ɔwɔ kɛ yɛmaa mgbanyima mɔɔ lɛ anwubielɛ la tu yɛ folɛ na yɛsuzu nwolɛ kpalɛ. Ɔwɔ kɛ mgbavolɛ dua ndenle fofolɛ zo di ninyɛne nwo gyima ɛdeɛ, noko ɔnle kɛ bɛkpo mgbanyima folɛdulɛ ndɛndɛ.\n13. Kɛzi ɔwɔ kɛ mgbavolɛ nee mgbanyima yɛ ko ɛ?\n13 Bie a kɛkala mgbavolɛ a nea gyima mɔɔ mediema mgbanyima boka nwo a bɛlɛyɛ la azo a. Noko nrɛlɛbɛ wɔ nu kɛ bɛbazukoa debie bɛavi mgbanyima ɛhye mɔ ɛkɛ. Paul mɔɔ yɛlimoa yɛha kɛ yeli Peter agyakɛ anu ɔlɛnea Bɛtɛle gyimalilɛleka bie azo la, hanle kɛ, “Memaanle Peter dule me folɛ, na memaanle menli mɔɔ me nee bɛ yɛ gyima la anwosesebɛ kɛ bɛdabɛ noko bɛyɛ bie.”\n14. Duzu a yɛsukoa yɛfi koyɛlɛ mɔɔ ɛnee wɔ Temɔte nee ɛzoanvolɛ Pɔɔlo avinli la anu a?\n14 Kpavolɛ Temɔte nee ɛzoanvolɛ Pɔɔlo yɛle gyima ɛvolɛ dɔɔnwo. (Kenga Felepaema 2:20-22.) Pɔɔlo hɛlɛle Kɔlentema ne kɛ: “Ɛhye ala ati a melɛsoa Temɔte, mɔɔ le me ra mɔɔ mekulo ye, na Awulae ati ɔdi nɔhalɛ la wɔ bɛ nwo lɔ a. Ɔbahakyehakye bɛ . . . ndenle ne mɔ mɔɔ Kelaese ati melua nu melɛkilehile asɔne ne mɔ mɔɔ wɔ ɛleka biala la.” (1 Kɔl. 4:17) Edwɛkɛ sikalɛ ɛhye maa yɛnwu koyɛlɛ mɔɔ ɛnee wɔ Pɔɔlo nee Temɔte avinli la. Pɔɔlo nyianle mekɛ hilehilele Temɔte ‘ndenle ne mɔ mɔɔ Kelaese ati ɔlua nu la.’ Temɔte zukoale ye kpalɛ na Pɔɔlo anye liele ɔ nwo, na ɛnee Pɔɔlo lɛ anwodozo kɛ Temɔte bahola ali Kɔlentema sunsum nu ngyianlɛ nwo gyima. Ɛhye le neazo kpalɛ mɔɔ ɔwɔ kɛ mgbanyima mɔɔ wɔ ɛkɛ ɛnɛ la sukoa na bɛtete awie mɔ bɛmaa bɛdi asafo ne anyunlu.\nYƐ KƆSƆƆTI YƐLƐ MƆƆ ƆWƆ KƐ YƐYƐ A\n15. Saa nzenzaleɛ bie ka yɛ a, kɛzi folɛ mɔɔ Pɔɔlo dule Wulomu Kilisienema ne la baboa yɛ ɛ?\n15 Nzenzaleɛ dɔɔnwo ɛlɛkɔ zo ɛnɛ. Gyihova ahyehyɛdeɛ ne foa mɔɔ wɔ azɛlɛ ye azo la ɛlɛnyi wɔ ndenle dɔɔnwo azo, na ɛhye fa nzenzaleɛ ba. Saa nzenzaleɛ ne bie ka yɛ a, bɛmaa yɛbɛlɛ yɛ nwo aze yɛva Gyihova ɛhulolɛdeɛ yɛlimoa yɛ ɛdeɛ ne anyunlu. Zɔhane ɛyɛlɛ maa koyɛlɛ ba. Pɔɔlo hɛlɛle Wulomu Kilisienema ne kɛ: “Mese bɛ muala kɛ bɛmmamemaa bɛ nwo zo. Bɛdwenle kpalɛ na bɛbua bɛ nwo ndɛne ngoko wɔ diedi dodo mɔɔ Nyamenle ɛva ɛmaa bɛ la anu. Kɛmɔ sonlabaka lɛ ye nvɛyeba dɔɔnwo na nvɛyeba ko biala lɛ ye gyima mɔɔ ɔdi la, zɔhane ala yɛɛ saa yɛzonle bɔbɔ a yɛ muala yɛbɔ nu a yɛle sonlabaka ko wɔ Kelaese anu.”—Wlo. 12:3-5.\n16. Duzu a mgbanyima nee mgbavolɛ yɛɛ bɛ ye mɔ bahola ayɛ amaa anzodwolɛ nee koyɛlɛ adɛnla Gyihova ahyehyɛdeɛ ne anu a?\n16 Kɛzi yɛ tɛnlabelɛ ne de ye biala la, bɛmaa yɛ muala yɛboa yɛmaa Gyihova Belemgbunlililɛ ne ɛnyia anyuhɔlɛ. Mgbanyima, bɛtete mgbavolɛ bɛmaa bɛyɛ bɛ gyima ne bie. Mediema mgbavolɛ, bɛlie ɛzonlelilɛ bɛdo nu, bɛbɛlɛ bɛ nwo aze, na bɛbu mgbanyima. Yelɛma, bɛzukoa Akoyela aye Pelesela, mɔɔ vale nɔhalɛlilɛ boale Akoyela wɔ mekɛ mɔɔ bɛ tɛnlabelɛ ne hakyile la.—Gyi. 18:2.\n17. Anwodozo boni a Gyisɛse nyianle ye wɔ ye ɛdoavolɛma ne anu a, na duzu a ɔtetele bɛ kɛ bɛyɛ a?\n17 Gyisɛse yɛle neazo kɛnlɛma wɔ kɛzi ɔwɔ kɛ bɛtete awie mɔ la anu. Ɛnee ɔze kɛ ye azɛlɛ ye azo ɛzonlenlɛ gyima ne bara awieleɛ, na awie mɔ badoa ye gyima ne azo. Ɛnee ye ɛdoavolɛma ne ɛnli munli, noko ɔnyianle bɛ nuhua anwodozo na ɔzele bɛ kɛ bɛbayɛ gyima mgbole bɛadɛla ye. (Dwɔn 14:12) Ɔtetele bɛ kpalɛ, na bɛbɔle edwɛkpa ne nolo wɔ aleɛabo ɛleka biala.—Kɔl. 1:23.\n18. Anyelazo boni a wɔ ɛkɛ a, na duzu a yɛbahola yɛayɛ ye kɛkala a?\n18 Wɔ Gyisɛse afɔlebɔlɛ ewule ne anzi, bɛdwazole ye bɛhɔle anwuma, ɛleka mɔɔ bɛmaa ye gyima dɔɔnwo kɛ ɔyɛ la, ye tumi tɛla “arelemgbunli, tumivolɛma, mgbolema nee awulae mɔ.” (Ɛfɛ. 1:19-21) Saa yɛdi nɔhalɛ yɛkɔ ewule nu kolaa na Amagɛdɔn ara a, bɛbadwazo yɛ bɛara tenlene ewiade fofolɛ ne anu, ɛleka mɔɔ yɛbanyia gyima mɔɔ yɛ ahunlundwolɛ dɔɔnwo yɛayɛ la. Noko kɛkala, gyima mɔɔ anwo hyia kpalɛ mɔɔ ɔwɔ ɛkɛ yɛ muala yɛyɛ bie la a le edwɛkpa ne nolobɔlɛ nee ɛdoavolɛyɛlɛ gyima ne. Bɛmaa yɛ kɔsɔɔti, ngakula nee mgbanyinli, yɛ “nye ɛbolo Awulae gyima ne ɛyɛlɛ nwo.”—1 Kɔl. 15:58.\nDEƐMƆTI BIE MƆ ƐNVA GYIMALILƐ ƐNWULA AWIE MƆ ASA LA\nBɛsulo kɛ bɛnrɛnyia nwolɛ nganvolɛ.\nNoko nganvolɛ kɔsɔɔti le Gyihova ɛdeɛ.—Edw. 115:1.\nBɛngulo kɛ bɛfa gyima mɔɔ bɛ nye die nwo la bɛmaa awie.\nNoko awie mɔ ɛtetelɛ maa bɛ nye die.—Gyi. 20:35.\nBɛsulo kɛ bɛnrɛyɛ gyima ne boɛ.\nNoko Nyamenle kola boa maa bɛyɛ gyima ne.—Edw. 37:5.\nBɛngulo kɛ gyimalilɛ bie kɛvi bɛ sa.\nNoko ɔwɔ kɛ bɛnwu kɛ Gyihova a ɛlɛnea gyima ne azo a.—Aye. 45:6, 7.\nBɛsuzu kɛ bɛnlɛ alagye bɛntete awie.\nNoko bɛtete awie mɔ a, awieleɛ kolaa ne ɔmmaa bɛnzɛkye mekɛ.—Ɛfɛ. 5:15, 16.\nFa nwa awie Fa nwa awie Fa Gyimalilɛ Wula Mrenyia Nɔhavoma Asa


Gyihova Alasevolɛ Ɛzɛneyɛlɛ—Kɛzi Bɛyɛ Ye Ɛ?\nKENGA YE WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Bosnian Boulou Brazil Mumule Aneɛ Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Cibemba Croatian Czech Danish Dutch English Estonian Ewe Fante Faroese Fijian Finnish Fon French Ga Galician Garifuna Georgian German Giliki Guarani Haitian Creole Hausa Hibulu Hiligaynon Hindi Hungarian Iban Icelandic Iloko Indonesian Isoko Italian Japan Mumule Aneɛ Japanese Javanese Kabiye Kachin Kamba Karen (S'gaw) Kiluba Kinyarwanda Kirghiz Kirundi Korean Lingala Lithuanian Lomwe Low German Luo Luvale Macedonian Malagasy Malay Malayalam Maltese Mam Mauritian Creole Maya Mazatec (Huautla) Mingrelian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Norwegian Nzema Oromo Ossetian Pangasinan Papiamento (Curaçao) Persian Polish Portuguese (Brazil) Portuguese (European) Punjabi Quechua (Cuzco) Rarotongan Romanian Romany (Macedonia) Cyrillic Russian Sepedi Serbian (Cyrillic) Serbian (Roman) Setswana Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Sãotomense Tagalog Tahitian Tarascan Tatar Telugu Tetun Dili Thai Tigrinya Tojolabal Tongan Turkish Turkmen Twi Tzotzil Ukrainian Urdu Uzbek Uzbek (Roman) Valencian Venda Vezo Vietnamese Wayuunaiki Welsh Xhosa Yoruba Zapotec (Isthmus) Zulu\nKɛzi Gyihova Alasevolɛ Bu Ɛzɛneyɛlɛ Ɛ?\nNyɛleɛ mɔɔ yɛda ye ali nee adwenle mɔɔ yɛlɛ ye wɔ ɛzɛneyɛlɛ nwo la gyi Baebolo ngilehilelɛ mɔɔ bie mɔ a doa zo la azo:\nNvonleɛ biala ɛnle nwo kɛ ɛbali nyane wɔ dɔvolɛ bie ewule nwo. Gyisɛse ɛdoavolɛma ne lile bɛ alɔvolɛ mɔɔ wule la anwo nyane. (Dwɔn 11:33-35, 38; Gyima ne 8:2; 9:39) Yemɔti, yɛmbu ɛzɛneyɛlɛ kɛ ɔle anyelielɛ mekɛ. (Nolobɔvo ne 3:1, 4; 7:1-4) Emomu, yɛnwu ye kɛ ɔle mekɛ mɔɔ yɛ nee menli mɔɔ ɛlɛdi nyane la di nyane a.—Wulomuma 12:15.\nMowuamra ɛnze ɛhwee. Ɔnva ɔnwo ɛleka mɔɔ yɛvi anzɛɛ yɛ amaamuo ne, yɛmmaa diedi mɔɔ ɛngyi Baebolo ne azo mɔɔ kile kɛ mowuamra de aze la ɛnnyia yɛ ɛbɛlabɔlɛ ne azo tumi. (Nolobɔvo ne 9:5, 6, 10) Amaamuo ɛhye mɔ bie mɔ a le epezilɛ, ɛzɛneyɛlɛ mgbole nee pelasilililɛ, afɔle mɔɔ bɛbɔ bɛmaa mowuamra, mowuamra mɔɔ bɛ nee bɛ tendɛ nee kunlane ɛhyilɛ. Yɛdi Baebolo folɛdulɛ ne mɔɔ se: “Bɛhwe bɛ nwo bɛvi bɛ nwo. Bɛmmafa bɛ sa bɛka debie mɔɔ anwo ɛnde la” azo.—2 Kɔlentema 6:17.\nAnyelazo wɔ ɛkɛ ne maa mowuamra. Baebolo ne kilehile kɛ, mekɛ bie bara mɔɔ menli mɔɔ ɛwu la badwazo na ewule ɛnrɛdɛnla ɛkɛ ne bieko. (Gyima ne 24:15; Yekile 21:4) Anyelazo ɛhye ɛmmaa yɛnli nyane somaa, kɛ mɔɔ ɔboale alimoa Kilisienema ne la.—1 Tɛsalonaekama 4:13.\nBaebolo tu yɛ folɛ kɛ yɛbɛlɛ yɛ nwo aze. (Mrɛlɛbulɛ 11:2) Yɛdie yɛdi kɛ ɛzɛneyɛlɛ ɛnle mekɛ mɔɔ ‘yɛfa ɛbɛlabɔlɛ nu’ ninyɛne yɛadu yɛ nwo a. (1 Dwɔn 2:16) Yɛnyɛ ɛzɛne mgbole yɛnva yɛnlielie yɛ nye anzɛɛ yɛndɔ funli ɛlɛka nee tɛladeɛ mɔɔ ye bolɛ yɛ se la kɛ yɛfa yɛalie duma.\nYɛnva diedi mɔɔ yɛlɛ ye wɔ ɛzɛneyɛlɛ nwo la yɛtinlitinli awie mɔ. Wɔ ɛhye anwo, yɛdi ngyinlazo ɛhye azo: “Yɛ nuhua ko biala babu ye mgbonda ahile Nyamenle.” (Wulomuma 14:12) Noko, saa yɛnyia nwolɛ adenle kɛ yɛkilehile yɛ diedi ne anu yɛahile awie mɔ a, yɛbɔ mɔdenle kɛ yɛbayɛ ye wɔ “bɛtɛɛyɛlɛ” nee ɛbulɛ kpole nu.—1 Pita 3:16.\nKɛzi bɛyɛ Dasevolɛ mɔɔ kɛwu la ɛzɛne ɛ?\nƐleka: Saa abusua bie kulo kɛ bɛyɛ awie ɛzɛne a, bie a bɛbayɛ ye wɔ ɛleka biala mɔɔ bɛkulo la le kɛ, Belemgbunlililɛ Asalo, ɛleka mɔɔ bɛyɛ ɛzɛne, awie sua nu anzɛɛ azie zo.\nƐzonlenlɛ: Bɛmaa ɛdendɛlɛ bɛfa bɛkyekye menli mɔɔ bɛ awie ɛwu la arɛle na bɛkilehile mɔɔ Baebolo ne ka ye wɔ ewule nee ewudwazo ne anwo la anu. (Dwɔn 11:25; Wulomuma 5:12; 2 Pita 3:13) Ɛzɛne ɛdendɛlɛ ne baha subane kpalɛ mɔɔ ahenle mɔɔ ɛwu la lɛ, bie a ɔbaha debie kpalɛ mɔɔ yɛbahola yɛazukoa ye wɔ ye ɛkɛ la.—2 Samoɛle 1:17-27.\nBɛbado edwɛne mɔɔ gyi Ngɛlɛlera ne azo la. (Kɔlɔsaema 3:16) Bɛfa asɔneyɛlɛ mɔɔ kyekye bɛ rɛle la bɛwie ɛzonlenlɛ ne.—Felepaema 4:6, 7.\nEzukoa ɛdualɛ: Yɛnlie ezukoa wɔ abusua ne mɔɔ bɛ awie ɛwu la ɛkɛ yɛɛ yɛnlielie ezukoa wɔ ɛzonlenlɛ nu ngyehyɛleɛ anzɛɛ yɛ debiezukoalɛ ne mɔ abo.—Mateyu 10:8.\nMenli mɔɔ kola kɔ bie: Menli mɔɔ ɛnle Alasevolɛ la bahola ara ɛzɛne ne bie wɔ yɛ Belemgbunlililɛ Asalo. Bɛyɛ ye kɛ mɔɔ yɛyɛ yɛ debiezukoalɛ ne mɔ la, awie biala kola ba bie.\nAsoo Alasevolɛ kɔ asɔne gyɛne ɛzɛne ɔ?\nDasevolɛ biala gyinla ye adwenle ne mɔɔ yeva Baebolo ne yetete ye la azo si kpɔkɛ. (1 Temɔte 1:19) Noko akee, yɛnva yɛ nwo yɛnwula ɛzonlenlɛ nu nyɛleɛ biala mɔɔ Baebolo ne tendɛ tia la anu.—2 Kɔlentema 6:14-17.\nKpuya ɛhye anwo mualɛ mɔɔ Baebolo ne fa maa la maa yɛnyia arɛlekyekyelɛ nee anyelazo.\nAsoo Bɛhyehyɛ Mekɛ Mɔɔ Yɛbava Yɛawu La Bɛdo Ɛkɛ Ɔ?\nDuzu ati a Baebolo ne ka kɛ yɛlɛ “mekɛ mɔɔ sonla wu” la ɛ?\nFa nwa awie Fa nwa awie Kɛzi Gyihova Alasevolɛ Bu Ɛzɛneyɛlɛ Ɛ?\nijwfq edwɛkɛ 50


Kɛzi Halloween Bɔle Ɔ Bo—Nienwu A Ɔvi Ɔrale A? | Baebolo Kpuya\nKENGA YE WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bicol Bislama Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Faroese Fijian Finnish Fon French Georgian German Giliki Haitian Creole Hausa Hibulu Hiligaynon Hungarian Iban Icelandic Igbo Iloko Indonesian Italian Italy Mumule Aneɛ Japanese Kamba Kikuyu Kiluba Kinyarwanda Kirghiz Kiribati Korean Kyangonde Latvian Lingala Lithuanian Low German Luganda Macedonian Malagasy Malay Malayalam Maltese Mapudungun Myanmar Norwegian Nzema Ossetian Pangasinan Papiamento (Aruba) Papiamento (Curaçao) Persian Peru Mumule Aneɛ Polish Portuguese (Brazil) Portuguese (European) Romanian Russia Mumule Aneɛ Russian Réunion Creole Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spain Mumule Aneɛ Spanish Swahili Swedish Tagalog Tatar Telugu Thai Tiv Tsonga Turkish Turkmen Ukrainian Urdu Valencian Vietnamese Welsh Xhosa Yoruba Zulu\nBɛambɔ Halloween duma wɔ Baebolo ne anu. Noko ɛleka mɔɔ Halloween bɔle ɔ bo wɔ tete ne nee amaamuo mɔɔ bɛbu ye wɔ nu ɛnɛ la kile kɛ ɔle ɛvoyialilɛ mɔɔ ɔgyi adalɛ diedi mɔɔ menli lɛ wɔ mowuamra nee sunsum ɛtane ne mɔ anwo la azo.—Nea “ Halloween anwo tetedwɛkɛ nee nwolɛ amaamuo.”\nBaebolo ne bɔ yɛ kɔkɔ kɛ: ‘Bɛ nuhua biala mmayɛ sunsum nu debie biala mɔɔ kile kɛ ɔtendɛ nwomenle nloa azo.’ (Mɛla ne 18:10-12) Bie mɔ bu Halloween kɛ ɔle anyelielɛ debie mɔɔ nvonleɛ biala ɛnle nwolɛ ɛdeɛ, noko Baebolo ne kile kɛ nyɛleɛ mɔɔ bɛyɛ wɔ nu la ɛnle kpalɛ. Baebolo ne ka ye wɔ 1 Kɔlentema 10:20, 21 kɛ: “Memkpondɛ kɛ bɛ nee mbɔnsam nyia debie yɛ. Ɔnle kɛ bɛno Awulae dwora ne anu na eza bɛanlo mbɔnsam dwora nu.”\nHalloween anwo tetedwɛkɛ nee nwolɛ amaamuo\nSamhain: The World Book Encyclopedia ne ka kɛ Halloween bɔle ɔ bo vile “tete awozonle ɛzonlenlɛ ɛvoyia bie mɔɔ ɛnee Celticma di wɔ ɛvolɛ 2,000 mɔɔ ɛze ɛhɔ la anu, wɔ ɛleka mɔɔ ɛnɛ le United Kingdom, Ireland, nee France sɔlɔ adɔleɛ la. Ɛnee bɛdie bɛdi kɛ ɔdwu mekɛ ɛhye a, mowuamra dwazo na bɛ nee menli mɔɔ de aze la batɛnla. Yɛɛ bɛ nee mowuamra kɔkpɔla awie mɔ.” Noko Baebolo ne kilehile kɛ mowuamra “ɛnze ɛhwee.” (Nolobɔvo ne 9:5) Ɛhye ati, bɛnrɛhola bɛ nee menli mɔɔ de aze la ɛnrɛdendɛ.\nHalloween adɛladeɛ, tɔfe, mɛlɛbɛla anzɛɛ ahyɛlɛdeɛ: Halloween—An American Holiday, An American History buluku ne ka kɛ ɛnee Celticma bie mɔ wula adɛladeɛ mɔɔ maa bɛsɔho sunsum ɛtane ne mɔ la amaa saa sunsum ɛtane bie luolua nuhua na ɔnwu bɛ a yeannwu bɛ kɛ bɛle menli na yeagyakyi bɛ. Bie mɔ noko maa sunsum ɛtane ne mɔ tɔfe amaa bɛahulo bɛ edwɛkɛ. Wɔ tete Europe, Kateleke ɛsɔfoma vale awozonle ɛzonlenlɛma mɔɔ wɔ ɛkɛ ne la amaamuo bokale bɛ ɛzonlenlɛ nwo na bɛmaanle bɛ asɔnema wulowulale adɛladeɛ mɔɔ maa bɛsɔho sunsum ɛtane ne mɔ la na bɛkɔsɛlɛzɛlɛ ahyɛlɛdeɛ ngyikyi wɔ azua azua nu. Noko Baebolo ne ɛmmaa adenle kɛ yɛva adalɛ ɛzonlenlɛ yɛfɔnla Nyamenle ɛzonlenlɛ.—2 Kɔlentema 6:17.\nNwomenle nee ayɛnema: Ɔvi tete ne amuala ɛnee menli bu ninyɛne ɛhye mɔ kɛ bɛboka sunsum ɛtane ne mɔ anwo. (Halloween Trivia) Baebolo ne ka ye wienyi kɛ yɛho yɛtia sunsum abɔdeɛ atisesebɛma, yeanga kɛ yɛ nee bɛ ɛli ɛvoyia.—Ɛfɛsɛsema 6:12.\nHalloween pumpkins: Wɔ tete Britain, ɛnee “menli mɔɔ ɛlɛdi ɛvoyia ne la kɔ azua azua nu kɔyɛ asɔne maa mowuamra na bɛdie aleɛ,” saa bɛlɛkɔ a, bɛdedɛ mbakama mgbole mgbole bie mɔɔ bɛfɛlɛ ye turnip wɔ Nrelenza nu la, “mɔɔ bɛpepɛ adokule wɔ nu na ahɛnlaneɛ veɛvea nu la bɛ sa nu, ɛnee kɛnlaneɛ ko biala gyi ɛkɛ maa ɛkɛla mɔɔ angola anwuma kɔ na yeha avinli ɛleka la.” (Halloween—From Pagan Ritual to Party Night) Bie mɔ noko ka kɛ ɛnee bɛfa ahɛnlaneɛ ne mɔ bɛfoa sunsum ɛtane ne mɔ. Wɔ ɛvolɛ 1800 ne anu wɔ North America, bɛvale pumpkins (ɔdaye noko ɔle mbakama mgbole bie) bɛziele turnip ne agyakɛ anu ɔluakɛ ɛnee pumpkins ɛbu yɛɛ ɛnee bɛlɛpepɛ adokule wɔ nu a ɔnyɛ se. Ɛkɛla mɔɔ ɛnwu ɛlɛ, avinli ɛleka, nee asɔne mɔɔ bɛyɛ bɛmaa mowuamra la a le diedi mɔɔ amaamuo ɛhye mɔ gyi zo a, na ɔngyi Baebolo ne azo.—Yizikeɛle 18:4, NW.\nFa nwa awie Fa nwa awie Duzu A Baebolo Ne Ka Wɔ Kɛzi Halloween Bɔle Ɔ Bo La Anwo A?\nijwbq edwɛkɛ 67\nAnwumabɔvolɛma Ɛtane Wɔ Ɛkɛ Ɔ?


Ewudwazo Ne—Anyelazo Maa Mɔwuamra\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Myanmar Nepali Ngabere Norwegian Nyaneka Nzema Otetela Pangasinan Papiamento (Aruba) Polish Portuguese (Brazil) Punjabi Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Vietnamese Wayuunaiki Xhosa Yoruba Zulu\nƐdie Baebolo ewudwazo ɛwɔkɛ ne ɛdi ɔ? * Saa yɛbaha a, anyelazo mɔɔ wɔ ɛkɛ ne kɛ yɛ nee yɛ alɔvolɛ mɔɔ ɛwu bɛabɔ nu bieko la yɛ anyelielɛ. Noko asoo anyelazo zɛhae bara nu? Amaa yɛabua la, ɔwɔ kɛ yɛsuzu Gyisɛse Kelaese ɛzoanvolɛ ne mɔ neazo ne anwo.\nƐnee ɛzoanvolɛ ne mɔ lɛ diedi bɔkɔɔ kɛ mɔwuamra banyia ewudwazo. Kɛmɔti ɛ? Ɔlua ndelebɛbo nwiɔ bie ati. Mɔɔ lumua la, ɛnee bɛ anyelazo ne gyi nɔhalɛ edwɛkɛ ɛhye azo: Bɛdwazo Gyisɛse bɛvi mɔwuamra anu. Ɛzoanvolɛ ne mɔ—yɛɛ menli “mɔɔ bo 500” wɔ mekɛ ko anu—nwunle Gyisɛse mɔɔ bɛdwazo ye la. (1 Kɔlentema 15:6) Bieko, bɛlile Gyisɛse ewudwazo ne anwo daselɛ wɔ ɛleka dɔɔnwo na bɛliele bɛdole nu, kɛmɔ Edwɛkpa nna ne kile la.—Mateyu 27:62–28:20; Maake 16:1-8; Luku 24:1-53; Dwɔn 20:1–21:25.\nMɔɔ tɔ zo nwiɔ, ɛzoanvolɛ ne mɔ nwunle kɛ Gyisɛse dunwuele menli nsa—mɔɔ lumua la zile wɔ Neeyen, akee wɔ Kapɛnayɛm yɛɛ Bɛtani. (Luku 7:11-17; 8:49-56; Dwɔn 11:1-44) Ewudwazo ɛhye mɔ bie mɔɔ li awieleɛ, mɔɔ bɛha nwolɛ edwɛkɛ wɔ magazine ɛhye anu la fane abusua bie mɔɔ bɛ gɔnwo a le Gyisɛse la anwo. Bɛmaa yɛnlea mɔɔ zile la kpalɛ.\n“MAME A MELE EWUDWAZO NE”\n“Ɛ diema nrenya ne badwazo.” Gyisɛse hanle zɔhane edwɛkɛ ne hilele Maata, mɔɔ ɛnee ɔ diema Lazalɛse ɛwu na yeli kenle nna la. Alumua ne, Maata ande Gyisɛse edwɛkɛ ne abo. Ɔbuale kɛ: “Meze kɛ ɔbadwazo,” noko ɛnee ɔdwenle kɛ ɔbayɛ kenlebie. Nea kɛzi ɔzinle ɔ nwo wɔ mekɛ mɔɔ ɔdele kɛ Gyisɛse hanle kɛ “Mame a mele ewudwazo ne nee ngoane ne a,” na ɔnwunle kɛ Gyisɛse ɛdwazo ɔ diema nrenya ne ɛvi ewule nu la!—Dwɔn 11:23-25.\nKenle nna ne mɔɔ Lazalɛse wule la ɛnee ɔwɔ ni? Lazalɛse anga debie biala mɔɔ kile kɛ ɛnee ɔde aze wɔ ɛleka bie wɔ kenle nna ne anu a. Kyɛkyɛ, ɛnee Lazalɛse ɛnlɛ ɛkɛla mɔɔ ɛnwu ɛlɛ mɔɔ ɛhɔ anwuma a. Mekɛ mɔɔ Gyisɛse dwazole Lazalɛse la, yeanva ye yeanvi anwuma yeamba azɛlɛ ye azo, yeandwe ye yeanvi anwuma anyelielɛ ɛleka bie mɔɔ bikye Nyamenle anwo la. Yemɔti kenle nna ne ɛnee Lazalɛse wɔ ni? Nɔhalɛ nu, ɛnee yela wɔ kuma ne anu.—Nolobɔvo ne 9:5, 10.\nKakye kɛ, Gyisɛse vale ewule dole nafelɛ nwo na ewudwazo a bɛbalua zo bɛadwazo bɛ a. Ɔhanle kɛ: “‘Yɛ gɔnwo Lazalɛse ɛlafe, na mekɔ meahɔdunwue ye.’ Ɛdoavolɛma ne buale kɛ, ‘Awulae, saa yelafe a, ɛnee ɔbadunwue!’ Gyisɛse ɛnee kpondɛ aze kɛ Lazalɛse ɛwu, na bɛmɛ bɛdwenlenle nafelɛ kpalɛ nwo. Yemɔti Gyisɛse hanle ye wienyi hilele bɛ kɛ, ‘Lazalɛse ɛwu.’” (Dwɔn 11:11-14) Gyisɛse dwazole Lazalɛse na ɔmanle ɔrale ngoane nu bieko na ɔ nee ye abusua ne ziale bɔle nu. Nea ahyɛlɛdeɛ nwanwane kokye mɔɔ Gyisɛse vale manle zɔhane abusua ne a!\nMenli mɔɔ Gyisɛse dwazole bɛ wɔ azɛlɛ ye azo la le ninyɛne mɔɔ ɔbayɛ ye kenlebie kɛ Nyamenle Belemgbunlililɛ ne azo Belemgbunli la anwo neazo. * Saa Gyisɛse vi anwuma ɛlɛdi tumi wɔ azɛlɛ ye azo a, ɔbamaa alesama kɔsɔɔti mɔɔ bɛla wɔ ewule nu la adwazo ara ngoane nu. Yemɔti a ɔhanle kɛ: “Mame a mele ewudwazo ne la.” Dwenle kɛzi ɛnwu wɔ alɔvolɛ bieko a ɛ nye balie la anwo nea! Eza dwenle kɛzi bɛdabɛ mɔɔ bɛbadwazo bɛ anye balie la noko anwo nea!—Luku 8:56.\nDwenle kɛzi ɛnwu wɔ alɔvolɛ bieko a ɛ nye balie la anwo nea!\nDAHUU NGOANE NWO DIEDI\nGyisɛse hanle hilele Maata kɛ: “Mɔɔ kɛlie me kɛli la, saa ɔwu bɔbɔ a ɔkɛnyia ngoane; yɛɛ mɔɔ de aze na ɔdie me ɔdi la ɛnrɛwu ɛlɛ.” (Dwɔn 11:25, 26) Menli mɔɔ Gyisɛse badwazo bɛ wɔ ye ɛvolɛ apenle ko tumililɛ ne anu la banyia dahuu ngoane nwo anyelazo—mekɛ tendenle ala mɔɔ bɛdie ye bɛdi la.\n“Mɔɔ kɛlie me kɛli la, saa ɔwu bɔbɔ a ɔkɛnyia ngoane.”—Dwɔn 11:25.\nGyisɛse hanle ewudwazo ne anwo edwɛkɛ kɛnlɛma zɔhane wiele la, ɔbizale Maata kɛ: “‘Ɛdie ɛhye ɛdi ɔ?’ Maata buale kɛ: ‘Ɛhɛe, Awulae! Medie medi kɛ wɔmɔ a ɛle Mɛzaya ne, Nyamenle Ara ne.’” (Dwɔn 11:26, 27) Na ɛdawɔ noko ɛ—ɛkulo kɛ ɛnyia ewudwazo ne anu diedi kɛ Maata la ɔ? Mɔɔ lumua la a le kɛ ɛbanyia bodane mɔɔ Nyamenle lɛ maa alesama la anwo ndelebɛbo. (Dwɔn 17:3; 1 Temɔte 2:4) Ndelebɛbo zɛhae bamaa wɔanyia diedi. Duzu ati a ɛmbiza Gyihova Alasevolɛ ɛmmaa bɛngile wɔ mɔɔ Baebolo ne kilehile wɔ edwɛkɛ ɛhye anwo la ɛ? Bɛ nye balie kɛ bɛ nee wɔ bazuzu ewudwazo anyelazo kɛnlɛma ne anwo. ▪\n^ ɛden. 2 Nea edwɛkɛ “Ɛwu A Ɛnee Ɔtɛwiele!” mɔɔ wɔ mukelɛ 6 la.\n^ ɛden. 9 Saa ɛkpondɛ kɛ ɛnwu Baebolo ne ɛwɔkɛ mɔɔ fane kenlebie ewudwazo ne anwo edwɛkɛ dɔɔnwo a, nea Duzu A Baebolo ne Kilehile Amgba A? buluku ne mɔɔ Gyihova Alasevolɛ ɛyɛ la tile 7. Bie noko wɔ www.jw.org.


Dwobu 2 | Yintanɛte Zo Baebolo | Ewiade Fofolɛ Ngilebɛbo\nSeetan zule Dwobu anwo kpolera bieko (1-5)\nBɛmaanle Seetan adenle kɛ ɔva ɔ sa ɔha Dwobu (6-8)\nDwobu aye: “Tendɛ tia Nyamenle na wu!” (9, 10)\nDwobu agɔnwo mɔ nsa rale (11-13)\n2 Nzinlii mɔɔ kenle ne dwule bieko la, nɔhalɛ Nyamenle ne amra*+ hɔgyinlanle Gyihova anyunlu,+ na Seetan noko rale ɛkɛ ne bie hɔgyinlanle Gyihova anyunlu.+ 2 Na Gyihova bizale Seetan kɛ: “Ɛvi nienwu a wɔra a?” Seetan buale Gyihova kɛ: “Mevi azɛlɛ ne azo akpɔsa ɛhɔlɛ nee zolɛ ɛluolualɛ nu a mera a.”+ 3 Na Gyihova bizale Seetan kɛ: “Wɔzuzu* me sonvolɛ Dwobu anwo ɔ? Awie biala ɛnle azɛlɛ ye azo mɔɔ ɔle kɛ ɔdaye a. Ɔle tenlenenli yɛɛ ɔdi nɔhalɛ,*+ ɔsulo Nyamenle na ɔtwe ɔ nwo ɔfi ɛtane nwo. Ɛbɔle mɔdenle kɛ ɛmaa meazɛkye* ye mgbane gyɛne nu ala ɛdeɛ,+ noko ɔtɛdɛ ye nɔhalɛlilɛ* nu kpundii.”+ 4 Na Seetan buale Gyihova kɛ: “Bɛfa nwonane bɛmaa bɛdie nwonane. Sonla bava debie biala mɔɔ ɔlɛ la yeamaa yeava yealie ye ngoane.* 5 Noko saa ɛkulo a, tende ɛ sa ka ye bowule nee ye nwonane na nea, saa ɔnrɛgyinla ɛ nyunlu ɔnrɛdendɛ ɔnrɛtia wɔ a.”+ 6 Akee Gyihova zele Seetan kɛ: “Nea! Ɔwɔ ɛ sa nu. Ye ngoane* ne ala a mmaye ɛfi ɛkɛ a!” 7 Ɔti Seetan vile Gyihova anyunlu ɛkɛ ne hɔle na ɔmaanle nyila mɔɔ yɛ nyane la bobɔle Dwobu+ ɔvi ɔ ti zo kɔdwu ɔ gyakɛ abo. 8 Na Dwobu vale buakɛ ebule* bie vonvoanle ɔ nwo na ɔdɛnlanle nzonle nu.+ 9 Awieleɛ bɔkɔɔ ne, ɔ ye bizale ye kɛ: “Ɛtɛdɛ wɔ nɔhalɛlilɛ* nu kpundii ɔ? Tendɛ tia Nyamenle na wu!” 10 Noko ɔzele ye kɛ: “Ɛtendɛ kɛ mraalɛ ahoasea ne mɔ anu ko la. Asoo debie kpalɛ ala a ɔwɔ kɛ yɛdie yɛfi nɔhalɛ Nyamenle ne ɛkɛ na ɔnle kɛ yɛdie mɔɔ le ɛtane la noko ɔ?+ Wɔ ɛhye mɔ amuala anu, Dwobu anva ɔ nloa anyɛ ɛtane biala.+ 11 Dwobu agɔnwo mɔ nsa dele munzule ne mɔɔ ɛdo ye la kɔsɔɔti, na bɛ nuhua ko biala vi ye ɛleka rale—Ɛlefaze+ mɔɔ vi Timan, Beledade+ mɔɔ vi Hyuaa+ yɛɛ Zofaa+ mɔɔ vi Neeyama la. Ɔti bɛliele bɛdole nu kɛ bɛbayia nu na bɛ nee Dwobu ahɔli nyane na bɛakyekye ɔ rɛle. 12 Mekɛ mɔɔ bɛlua moa na bɛnwunle ye la, bɛannwu kɛ ɔdaye ɔ. Bɛbɔle ɔ bo kɛ bɛsu kpole na bɛtetele bɛ adɛladeɛ ne mɔ anu, na bɛvuandinle ndɛtɛlɛ wɔ anwomanyunlu na ɔraguale bɛ ti zo.+ 13 Akee bɛ nee ye dɛnlanle azɛlɛ ne anwo kenle nsuu alehyenlɛ nee aledwolɛ. Bɛ nuhua biala anga edwɛkɛ kpɔkɛ ko bɔbɔ angile ye, ɔluakɛ bɛnwunle kɛ ye nyanelilɛ ne le kpole kpalɛ.+\n^ Anzɛɛ “tenlenenli mɔɔ edwɛkɛ ɛnle ɔ nwo.”\n^ Hibulu aneɛ nu, “ɛmaa meame.”\n^ Anzɛɛ “foandɛkɛ.”


Maake 13 | Yintanɛte Zo Baebolo | Ewiade Fofolɛ Ngilebɛbo\nMEKƐ ƐHYE AWIELEƐ (1-37)\nKonle, azɛlɛkpusulɛ, ɛhɔne (8)\nBɛbabɔ edwɛkpa ne nolo (10)\nAnwongyelelɛ kpole (19)\nSonla Ra ne ɛralɛ (26)\nFeege baka ne anwo ndonwo ne (28-31)\nBɛhɔ zo bɛzinza (32-37)\n13 Mekɛ mɔɔ ɔvi ɛzonlenlɛ sua ne anu ɔlɛfinde la, ye ɛdoavolɛma ne mɔ ko zele ye kɛ: “Kilehilevolɛ, nea! awolɛ nee azua ngɛnlɛma boni ɛne!” 2 Noko, Gyisɛse zele ye kɛ: “Bɛnwu azua mgbole ɛhye mɔ ɔ? Kɛ ɔde ye biala la bɛnrɛgyakyi bolɛ wɔ bolɛ zo wɔ ɛke mɔɔ bɛnrɛdwula ye aze a.” 3 Mɔɔ ɔde Ɔlivi Boka ne azo na ɔ nye dua ɛzonlenlɛ sua ne la, Pita, Gyemise, Dwɔn, nee Andelu bizale ye wɔ ahane kɛ: 4 “Ka kile yɛ, mekɛ boni a ninyɛne ɛhye mɔ bazi a, na duzu a bayɛ ninyɛne ɛhye mɔ awieleɛ ne anwo sɛkɛlɛneɛ a?” 5 Yemɔti ɔbɔle ɔ bo ɔhanle ɔhilele bɛ kɛ: “Bɛnlea boɛ na awie ambɛlɛbɛla bɛ. 6 Menli dɔɔnwo bava me duma ara na bɛaha kɛ, ‘Mame a mele Kelaese ne a,’ na bɛbabɛlɛbɛla menli dɔɔnwo. 7 Bieko, saa bɛte konle mɔɔ bikye bɛ nee konle mɔɔ wɔ moamoa la anwo amaneɛbɔlɛ a, bɛnlea na bɛ ahonle andu; ɔwɔ kɛ ninyɛne ɛhye mɔ sisi noko ɛnee awieleɛ ne ɛtɛnyianle ɛtɛbale. 8 “Na maanle badwazo atia maanle yɛɛ belemgbunlililɛ badwazo atia belemgbunlililɛ; azɛlɛkpusulɛ bara ɛleka dɔɔnwo; ɛhɔne noko bara. Ɛhye mɔ le awolɛ nyanedelɛ mɔlebɛbo. 9 “Bɛmɛ, bɛnlea bɛ nwo boɛ. Menli bava bɛ ahɔ kɔɔto, yɛɛ bɛbabo bɛ wɔ nyianu azua ne mɔ anu na bɛava bɛ bɛagyinla amɛnladoma nee arelemgbunli nyunlu ɔlua me ti, amaa yeayɛ daselɛ yeamaa bɛ. 10 Eza ɔwɔ kɛ bɛdimoa bɛbɔ edwɛkpa ne nolo wɔ maanle maanle kɔsɔɔti anu. 11 Na saa bɛ nee bɛ ɛlɛkɔ bɛahɔye bɛ bɛamaa a, bɛmmadwenledwenle mɔɔ bɛbaha la anwo; na mɔɔ bɛbava bɛamaa bɛ wɔ dɔnehwele zɔhane anu la, bɛha yemɔ ala, ɔluakɛ tɛ bɛmɛ a bɛbadendɛ a, emomu sunsum nwuanzanwuanza ne. 12 Bieko, adiema baye adiema amaa yeamaa bɛahu ye, na papa aye ɔ ra amaa, yɛɛ ngakula badwazo atia bɛ awovolɛ na bɛamaa bɛahu bɛ. 13 Na me duma ne ati menli kɔsɔɔti bakpɔ bɛ. Na mɔɔ kɛgyinla nu kɛhɔ awieleɛ la bɛbalie ye ngoane. 14 “Noko, saa bɛnwu kyibadeɛ ne mɔɔ bɔ maanle la kɛ ɔgyi ɛleka mɔɔ ɔnle kɛ ɔgyinla la a (maa kengavolɛ ne ɛva nwunu ɛli gyima), akee bɛmaa bɛdabɛ mɔɔ bɛwɔ Dwudiya la ɛbɔ ɔ bo ɛnriandi ɛhɔ awoka ne mɔ azo. 15 Mɔɔ wɔ sua ti zo la mmadwu aze anzɛɛ mmakɔ ye sua ne anu kɛ ɔkava debie; 16 na mɔɔ wɔ ɛbɔ nu la mmasia ba ninyɛne mɔɔ yegyakyi ye ɔ nzi la anwo kɛ ɔbava ye tɛladeɛ aguzo. 17 Mekɛ ne anu, nrenzɛvolɛma nee bɛdabɛ mɔɔ bɛmaa ngakula nyɛfonlɛ la, bɛ gyakɔ! 18 Bɛhɔ zo bɛyɛ asɔne na yeanzi fɔsɛlɛ nu; 19 ɔluakɛ mekɛ zɔhane bayɛ anwongyelelɛ mekɛ mɔɔ ɔvi abɔdeɛ mɔɔ Nyamenle bɔle la mɔlebɛbo too mɔɔ badwu zɔhane mekɛ ne la, bie ɛtɛsile ɛlɛ yɛɛ bie noko ɛnrɛzi ɛlɛ. 20 Nɔhalɛ nu, saa Gyihova* ampɛ mekɛ ne azo a, bɛnrɛlie nwonane biala ngoane. Noko ɔlua bɛdabɛ mɔɔ yekpa bɛ la ati yepɛ mekɛ ne azo. 21 “Akee saa awie ka kile bɛ kɛ, ‘Nea! Kelaese ne wɔ ɛke,’ anzɛɛ ‘Nea! Yemɔ a wɔ nehane la a,’ bɛmmadie bɛdi. 22 Ɔluakɛ adalɛ Kelaesema nee adalɛ ngapezoma badwazo na bɛbayɛ sɛkɛlɛneɛ mgbole nee nwanwane ninyɛne bɛava bɛabɛlɛbɛla, na saa bɛyɛ na ɔkɛyɛ boɛ a, bɛabɛlɛbɛla bɛdabɛ mɔɔ bɛkpa bɛ la. 23 Yemɔti bɛnlea bɛ nwo boɛ. Melimoa meha ninyɛne ɛhye mɔ amuala mehile bɛ. 24 “Mekɛ ne anu, wɔ anwongyelelɛ mekɛ zɔhane anzi, awozinli baheda sɛnzɛne ne azo, na siane ne ɛnrɛda, 25 na nwɔlɔra vi anwuma badudu agua aze, na bɛbawoso anwuma tumi. 26 Akee bɛbanwu kɛ sonla Ra ne lua amungu nu ɔlɛ tumi kpole nee anyunlunyia ɔlɛba. 27 Na ɔbazoa anwumabɔvolɛma yeamaa bɛahɔboɔboa bɛdabɛ mɔɔ yekpa bɛ la anloa bɛavi anwoma nna ne anu, ɔvi azɛlɛ ye azo yeahɔdwu anwuma nehane. 28 “Akee bɛzukoa debie bɛvi feege baka ne anwo ndonwo ɛhye anu: Saa ɔ nye wɔlɔ na ɔwula nya a, ɛnee bɛze kɛ wawaa ɛbikye. 29 Zɔhane ala a bɛdabɛ noko, saa bɛnwu kɛ ninyɛne ɛhye mɔ ɛlɛsisi a, bɛnwu ye kɛ yebikye nlenkɛ ne mɔ anloa a. 30 Nɔhalɛ nu, meka meahile bɛ kɛ awolɛndoazo ɛhye ɛnrɛpɛ nu ɛlɛ kɔkpula kɛ ninyɛne ɛhye mɔ amuala bara nu. 31 Anwuma nee azɛlɛ bapɛ nu, noko me edwɛkɛ ɛnrɛpɛ nu ɛlɛ. 32 “Mɔɔ fale kenle zɔhane anzɛɛ dɔnehwele ne anwo la ɛdeɛ, awie biala ɛnze, anwumabɔvolɛma mɔɔ bɛwɔ anwuma nee Ralɛ ne bɔbɔ ɛnze, kyesɛ Selɛ ne ala. 33 Bɛhɔ zo bɛnlea, bɛhɔ zo bɛzinza, ɔluakɛ bɛnze mekɛ ne. 34 Ɔle kɛ nrenyia bie mɔɔ ɛlɛtu adenle na ɔvale ye sua ɔwulale ye ngɛkɛlɛ ne mɔ asa nu la, ɔmaanle ko biala gyima, na ɔhanle ɔhilele mɔɔ nea anlenkɛ ne la kɛ ɔhɔ zo ɔzinza. 35 Yemɔti bɛhɔ zo bɛzinza, ɔboalekɛ bɛnze kenle mɔɔ suamenle ne bara la, saa ɔbara nɔsolɛ nu anzɛɛ alevinli mu nwiɔ avinli anzɛɛ aleɛbahye* anzɛɛ nwonlomɔ mangyee a, 36 amaa saa ɔba arɛlevilɛ nu a, yeambando bɛ kɛ bɛdeda. 37 Mɔɔ melɛka meahile bɛ la, melɛka meahile awie biala: Bɛhɔ zo bɛzinza.”\n^ Giliki aneɛ nu, “mekɛ mɔɔ akɔlɛ bɔ la.”


Menyianle Nɔhalɛ Anwonyia—Gyima Nu Kpanyinli Bie\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Basque Bassa (Cameroon) Batak (Toba) Bicol Bislama Brazil Mumule Aneɛ Bulgarian Catalan Cebuano Chavacano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Croatian Czech Danish Dutch Ecuador Mumule Aneɛ Efik English Estonian Faroese Fijian Finnish Fon French Ga Galician Georgian German Giliki Haitian Creole Hausa Hibulu Hiligaynon Hungarian Iban Ibanag Igbo Iloko Indonesian Isoko Italian Italy Mumule Aneɛ Japanese Kamba Kannada Kazakh Kiluba Kinyarwanda Kirghiz Kirundi Korean Lari Lingala Lithuanian Luganda Luo Malagasy Malay Malayalam Mashi Maya Mongolian Myanmar Ndebele (Zimbabwe) Nepali Norwegian Nzema Oromo Ossetian Otetela Pangasinan Papiamento (Curaçao) Persian Polish Portuguese (Brazil) Portuguese (European) Punjabi Punjabi (Roman) Quechua (Ancash) Rarotongan Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Shona Sinhala Slovak Slovenian Solomon Islands Pidgin Spanish Swahili Swahili (Congo) Swedish Tagalog Tahitian Tatar Tetun Dili Thai Tigrinya Tshiluba Turkish Twi Tzotzil Uighur (Cyrillic) Ukrainian Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus) Zulu\nMenyianle Nɔhalɛ Anwonyia\nDONALD WILLIAMS anloa nu edwɛkɛ\nBɛwole Ye: 1968\nƆ nwo edwɛkɛ: Gyima nu kpanyinli bie mɔɔ yɛle asɔne mɔɔ ɔbamaa yeanyia ɔ nwo la\nBɛwole me bɛdole Kateleke asɔne ne anu wɔ Rochester, New York. Me awovolɛ tetele agyalɛ nu wɔ mekɛ mɔɔ ɛnee meli ɛvolɛ mɔtwɛ la. Ɔti ɛnee me nee me mame tɛnla sua mɔɔ ehyiavolɛma a tɛnla nu la anu wɔ dapɛne ne anu na me nee me papa ahɔdɛnla azukoavolɛ sua nu wɔ dapɛne awieleɛ. Mɔɔ menwunle kɛzi me mame ɛlɛfɛ anlea ngakula nsia la, mendwenlenle nwolɛ kɛ ɔwɔ kɛ meyɛ sukoavolɛ amaa meaboa me abusua ne.\nƐnee me papa kulo kɛ medi boɛ wɔ ɛbɛlabɔlɛ nu, ɔti ɔyɛle ngyehyɛleɛ ɔmaanle mengɔneɛnleanle sukulu bie mɔɔ ɛlie duma mɔɔ bɛkile kɛzi bɛnea hotɛle zo la anu. Me nye liele nwo na mengɔle bie, na ɛnee medwenle kɛ Nyamenle ɛlɛbua asɔne mɔɔ menyɛle kɛ mekulo kɛ meyɛ sukoavolɛ na me nye die la. Menvale ɛvolɛ nnu menzukoale kɛzi bɛnea hotɛle zo, gyima nwo mɛla yɛɛ kɛzi bɛnea ezukoa zo la, noko wɔ mekɛ zɔhane amuala, ɛnee melɛyɛ gyima wɔ hotɛle bie mɔɔ bɛto kyakya wɔ nu la anu wɔ Las Vegas, Nevada.\nƐnee me gyima a le kɛ mebanlea meamaa azukoavolɛ mɔɔ bɛto kyakya la asa aha mɔɔ bɛhyia nwo la\nMenyianle ɛvolɛ 22 la, ɛnee bɛmaa meboa kpanyinli ne mɔɔ nea hotɛle ne mɔɔ bɛto kyakya wɔ ɛkɛ ne azo la. Ɛnee bɛbu me kɛ menyia me nwo ɔluakɛ fane dɔɔnwo ne ala ɛnee medi aleɛ kpalɛ yɛɛ meno nza mɔɔ ye bolɛ yɛ se la. Ɛnee me gɔnwo mɔ gyimayɛvoma ka kɛ, “Kakye kɛ ezukoa a le debie mɔɔ nwolɛ hyia kpalɛ wɔ ewiade ye a.” Ɛnee bɛdwenle kɛ ezukoa a fa nɔhalɛ anyelielɛ ba a.\nƐnee me gyima a le kɛ mebanlea meamaa azukoavolɛ mɔɔ bato kyakya wɔ Las Vegas la asa aha mɔɔ bɛhyia nwo la. Ɛnee bɛlɛ ezukoa ɛdeɛ noko ɛnee ɔzɔho kɛ bɛ nye ɛnlie. Medame noko me anyelielɛ minlinle. Nɔhalɛ nu, ɛnee melɛnyia ezukoa ɛdeɛ, noko adwenleadwenle dɔle me nwo yɛɛ ɛnee mengola da. Akee mendwenlenle nwo kɛ meku me nwo. Me sa nu dole wɔ ɛbɛlabɔlɛ nu na membizale Nyamenle wɔ asɔneyɛlɛ nu kɛ, “Nienwu a mebahola meanyia nɔhalɛ anyelielɛ a?”\nZɔhane mekɛ ne, ɛnee me mediema mraalɛ nwiɔ mɔɔ bɛrayɛ Gyihova Alasevolɛ la ɛra Las Vegas. Ɔwɔ nuhua kɛ meanlie bɛ mbuluku ne mɔ ɛdeɛ, noko menliele mendole nu kɛ me nee bɛ bagenga medame mumua ne me Baebolo ne. Ɛnee bɛhɛlɛ Gyisɛse edwɛkɛ ne mɔ kɔkɔlɛ wɔ me Baebolo ne anu. Kɛmɔ ɛnee medie edwɛkɛ biala mɔɔ Gyisɛse hanle la meto nu la ati, me mediema mraalɛ ne mɔ hanle Gyisɛse anwo edwɛkɛ titili hilele me. Medame mumua ne noko mengengale Baebolo ne.\nNinyɛne dɔɔnwo mɔɔ mengengale la zinle me nwo. Kɛ neazo la, Gyisɛse hanle kɛ: “Wɔ bɛ nzɛlɛlɛ nu, bɛmmaka edwɛkɛ ko ne ala fane dɔɔnwo kɛ mɔɔ menli mɔɔ sonle awozonle yɛ ye la. Ɔluakɛ bɛmɛ, bɛdwenle kɛ saa bɛka edwɛkɛ dɔɔnwo a yɛɛ Nyamenle kɛdie bɛ a.” (Mateyu 6:7, The New American Bible) Noko, ɛsɔfo bie vale Gyisɛse nvoninli maanle me na ɔhanle kɛ saa meka Yɛ Ze Mɔɔ Wɔ Anwuma fane bulu na meka Ahye O Mɛle (Hail Marys) fane bulu mekile nvoninli ne a, Nyamenle bava ezukoa dodo biala mɔɔ mehyia la amaa me. Noko saa meyɛ asɔne ɛhye mɔ dahuu a, ɛnee ɔngile kɛ melɛka edwɛkɛ ko ne ala fane dɔɔnwo ɔ? Eza mengengale Gyisɛse edwɛkɛ mɔɔ se: “Bɛmmafɛlɛ awie biala bɛ ze wɔ azɛlɛ ye azo, ɔluakɛ bɛ Ze kokye, na yemɔ ala a wɔ anwuma lɔ la.” (Mateyu 23:9, NAB) Na mendwenlenle nwo kɛ, ‘Duzu ati a me nee me gɔnwo mɔ Katelekema fɛlɛ yɛ ɛsɔfo ne mɔ “Father” ɛ?’\nMɔɔ mengengale Gyemise buluku ne wɔ Baebolo ne anu la, membɔle ɔ bo mendwenlenle mɔɔ melɛfa me ɛbɛlabɔlɛ meayɛ la anwo kpalɛ. Gyemise hɛlɛle ye wɔ tile 4 ne kɛ: “Bɛnze kɛ saa bɛ nee ewiade tila agɔnwolɛ a ɛnee bɛyɛ Nyamenle agbɔvolɛ ɔ? Sonla mɔɔ fa ewiade ye agɔnwolɛ la kile kɛ ɔle Nyamenle kpɔvolɛ.” (Gyemise 4:4, NAB) Ngyɛnu 17 ne bɔbɔ a hanle me kpalɛ a: “Sonla ne mɔɔ ze debie kpalɛ mɔɔ ɔwɔ kɛ ɔyɛ na yeanyɛ la, ɔle ɛtane ɔmaa ye.” Akee menvɛlɛle me mediema mraalɛ ne mɔ na menganle mengilele bɛ kɛ megyakyi hotɛle gyima ne, ɔluakɛ menwu ye kɛ ninyɛne mɔɔ ɛnle kpalɛ le kɛ kyakya ɛdolɛ nee anyebolo nyɛleɛ a kɔ zo wɔ ɛkɛ a.\n“Mɔɔ mengengale Gyemise buluku ne wɔ Baebolo ne anu la, membɔle ɔ bo mendwenlenle mɔɔ melɛfa me ɛbɛlabɔlɛ meayɛ la anwo kpalɛ.”\nƐnee mekulo kɛ agɔnwolɛvalɛ mɔɔ me nee Nyamenle, me awovolɛ yɛɛ me mediema ne mɔ lɛ la yɛ kpalɛ. Ɔti, membɔle kpɔkɛ kɛ mebamaa me ɛbɛlabɔlɛ ayɛ sikalɛ amaa meahola meayɛ ɛhye. Noko ɛnee ɔnla aze kɛ mebayɛ nzenzaleɛ ne. Kɛ neazo la, menyianle nwolɛ adenle mɔɔ zɔle me nleanle la, bɛhanle kɛ mendoa me hotɛle gyima ne azo na bɛbabɔ me ahatualɛ ne anwo fane nwiɔ anzɛɛ nsa. Noko mɔɔ menyɛle nwolɛ asɔne menwiele la, menzile kpɔkɛ kɛ menrɛdoa zo. Mengyakyile gyima ne na memkpondɛle ɛleka ekyi wɔ me mame azɛlɛ zo membɔle gyima fofolɛ bo. Ɛnee mefa wolɔba mefɔle mbuluku mɔɔ menli mɔɔ yɛ gyima wɔ restaurant kɛlɛ bɛ aleɛ ne mɔ aluma wɔ nu la anwo.\nBaebolo ne boale me maanle menzile kpɔkɛ kpalɛ ɛdeɛ, noko ɛnee mengɔ Gyihova Alasevolɛ ayia ne mɔ. Me mediema mraalɛ ne mɔ bizale me debie mɔɔ mengulo ye wɔ Alasevolɛ ne mɔ anwo la, na membuale bɛ kɛ: “Ɔluakɛ bɛ Nyamenle Gyihova ne tete mbusua nu. Mekɛ mɔɔ menyia me nee abusua ne bɔ nu la a le Bolonyia nee awolɛkenle ɛlilɛ mekɛ, noko bɛmɛ bɛnli ɛvoyia ɛhye mɔ.” Me mediema mraalɛ ne mɔ anu ko bɔle ɔ bo kɛ ɔsu na ɔbizale me kɛ: “Kenle mɔɔ ɛha wɔ ɛvolɛ ne anu ɛdeɛ, ɛnrɛrakpɔla yɛ ɔ? Yɛ nye balie nwo kɛ ɛbarakpɔla yɛ mekɛ biala mɔɔ ɛkulo la. Noko wɔmɔ, ɛvoyia ɛhye mɔ anu ala a ɛkulo kɛ ɛbakpɔla yɛ a—ɔluakɛ ɛte nganeɛ kɛ ɔle wɔ gyima kɛ ɔwɔ kɛ ɛba la ati.” Ye edwɛkɛ ne hanle me ahonle kpalɛ na me nee ye zunle.\nMɔɔ mendele ɔ bo kɛ Gyihova Alasevolɛ ne mɔ kulo bɛ mbusua kpalɛ na me adwenle ɛdeɛ ne ɛndenrɛ la, membɔle kpɔkɛ kɛ mebahɔ bɛ ayia ne mɔ ko wɔ Belemgbunlililɛ Asalo mɔɔ bikye me la. Wɔ ɛkɛ ne, menyiale Kevin mɔɔ ɛnee ze Baebolo ne anu kilehile kpalɛ la, na ɔ nee me bɔle Baebolo ɛzukoalɛ bo.\nKevin nee ɔ ye maanle bɛ ɛbɛlabɔlɛ yɛle sikalɛ amaa bɛanyia mekɛ bɛaboa awie mɔ bɛamaa bɛade Baebolo ne abo. Bɛzieziele ezukoa amaa bɛahola bɛaboa Alasevolɛ ne mɔ ɔfese ɛsisilɛ wɔ Africa nee Central America. Ɛnee bɛ nye die kpalɛ na eza bɛkulo bɛ nwo. Mendwenlenle nwo kɛ, ‘Ɛbɛlabɔlɛ zɛhae a mekpondɛ a.’\nKevin vale kɛzi Edwɛkpatɛlɛvolɛ gyima ne yɛ anyelielɛ la anwo vidio hilele me na menzile kpɔkɛ kɛ mebayɛ bie. Wɔ siane nsia anzi mɔɔ ɛnee mezukoa Baebolo ne kpalɛ la, bɛzɔnenle me kɛ Gyihova Dasevolɛ wɔ 1995. Kɛ anrɛɛ mebazɛlɛ Nyamenle kɛ ɔmaa menyia me nwo la, membɔle ɔ bo menyɛle asɔne kɛ: “Mmamaa medi ehyia anzɛɛ menyia me nwo.”—Mrɛlɛbulɛ 30:8.\nKɛkala, mele sukoavolɛ kpalɛ—tɛ nwonane nu, emomu sunsum nu. Menyiale me kulovolɛ Nuria wɔ Honduras, yɛbɔle nu yɛzonlenle kɛ edwɛkpatɛlɛvolɛma wɔ Panama na kɛkala yɛlɛsonle wɔ Mexico. Nea kɛzi edwɛkɛ ɛhye mɔɔ wɔ Baebolo ne anu mɔɔ se: “Gyihova nyilalɛ a maa sonla nyia ɔ nwo a, na Ɔnva nyanelilɛ biala ɔmboka nwo” la le nɔhalɛ a!—Mrɛlɛbulɛ 10:22.\nBaebolo Ne Kakyi Sonla Gyima & Ezukoa\n“Ezukoa le ɛtane kɔsɔɔti ndinli” mɔɔ menli ta ka la nee mɔɔ Baebolo ne ka la ɛnle ko.\nFa nwa awie Fa nwa awie Menyianle Nɔhalɛ Anwonyia\nijwcl tile 12


KENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Costa Rica Mumule Aneɛ Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German German Mumule Aneɛ Giliki Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Icelandic Igbo Iloko Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Japan Mumule Aneɛ Japanese Javanese Kabiye Kannada Kazakh Kenya Mumule Aneɛ Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kwanyama Laotian Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Marshallese Maya Mexico Mumule Aneɛ Moore Myanmar Ndebele Ndebele (Zimbabwe) Nepali Nias Nicaragua Mumule Aneɛ Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Salvador Mumule Aneɛ Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Uzbek (Roman) Venda Vietnamese Wallisian Waray-Waray Xavante Xhosa Yoruba Zapotec (Isthmus) Zulu zambia Mumule Aneɛ\nGyisɛse belemgbunlililɛ nwo ngyekyeleɛ (28-30)\n22 Ɛnee Paano Mɔɔ Mgbɔvonle Ɛnle Nu Ɛvoyia ne mɔɔ bɛfɛlɛ ye Akpabɛnwo ne la ɛlɛbikye. 2 Na ɛnee ɛsɔfo mgbanyinli nee mɛla kilehilevolɛma ne mɔ ɛlɛkpondɛ adenle kpalɛ alua zo ahu ye, ɔluakɛ ɛnee bɛsulo menli ne. 3 Seetan wolole Dwudase mɔɔ bɛfɛlɛ ye Yesekaleɔto mɔɔ ɛnee boka Bulu Nee Nwiɔ ne anwo la, 4 na ɔvindele ɔhɔle ɔ nee ɛsɔfo mgbanyinli nee ɛzonlenlɛ sua ne sinzavolɛma mgbanyinli ne mɔ hɔhanle kɛzi ɔbaye ye yeamaa bɛ la anwo edwɛkɛ. 5 Bɛ nye liele ɛhye anwo na bɛliele bɛdole nu kɛ bɛbamaa ye ezukoa. 6 Yemɔti ɔkponlenle zo na ɔbɔle ɔ bo ɔkpondɛle adenle mɔɔ ɔbalua zo yeaye ye yeamaa mɔɔ menli ɛnrɛde nwolɛ bie a. 7 Kenle mɔɔ limoa mɔɔ bɛdi Paano Mɔɔ Mgbɔvonle Ɛnle Nu la dwule, na ɛnee ɔwɔ kɛ bɛbɔ Akpabɛnwo afɔle ne; 8 yemɔti Gyisɛse zoanle Pita nee Dwɔn kɛ: “Bɛhɔ na bɛhɔziezie Akpabɛnwo ne bɛmaa yɛli.” 9 Bɛbizale ye kɛ: “Nienwu a ɛkulo kɛ yɛkɔsiezie a?” 10 Ɔbuale bɛ kɛ: “Nea! Saa bɛdwu sua ne azo a, bɛ nee nrenyia bie mɔɔ zo buakɛ mɔɔ nzule wɔ nu la bayia. Bɛdoa ye bɛhɔ awuke mɔɔ ɔkɛwolo nu la anu. 11 Bɛze suamenle ne kɛ, ‘Kilehilevolɛ ne se yɛbiza wɔ kɛ: “Nienwu a nyɛvolɛ sua ne mɔɔ me nee me ɛdoavolɛma ne bali Akpabɛnwo ne wɔ nu la wɔ a?”’ 12 Na nrenyia zɔhane bahile bɛ ekpumgbunli kpole bie wɔ ɛbolɔnsam zo mɔɔ bɛziezie nu dɛba la. Bɛziezie ye wɔ ɛkɛ.” 13 Yemɔti bɛhɔle na bɛhɔnwunle ye kɛ mɔɔ ɔhanle ɔhilele bɛ ala la, na bɛzieziele ninyɛne bɛmaanle Akpabɛnwo ne. 14 Ɔti mekɛ ne dwule la, ɔ nee ye ɛzoanvolɛma ne dɛnlanle aze wɔ ɛkponle nwo. 15 Na ɔzele bɛ kɛ: “Me nye die nwo kpalɛ kɛ me nee bɛ bali Akpabɛnwo ɛhye kolaa na meanwu amaneɛ; 16 ɔluakɛ meka meahile bɛ kɛ menrɛli ye bieko kɔkpula kɛ ninyɛne kɔsɔɔti bara nu wɔ Nyamenle Belemgbunlililɛ ne anu la.” 17 Na ɔliele kanrɛlɛ, ɔlale ase na ɔhanle kɛ: “Bɛlie ɛhye na bɛva bɛmaa bɛ nwo ngoko, 18 na meka meahile bɛ, ɔvi ɛnɛ mɔɔ kɔ la, menrɛnlo nwanye ɛhye bieko kɔkpula kɛ Nyamenle Belemgbunlililɛ ne kɛra la.” 19 Eza ɔvale paano ɔlale ase, ɔbubule nu na ɔvale ɔmaanle bɛ ɔhanle kɛ: “Ɛhye gyi ɛkɛ ne maa me sonlabaka ne mɔɔ bɛdabɛ ti bɛbava bɛamaa la. Bɛhɔ zo bɛyɛ ɛhye bɛva bɛhakye me.” 20 Zɔhane ala a ɔyɛle kanrɛlɛ ne wɔ mekɛ mɔɔ bɛlile nɔsolɛ aleɛ ne bɛwiele la a, na ɔhanle kɛ: “Kanrɛlɛ ɛhye gyi ɛkɛ ne maa ngyekyeleɛ fofolɛ ne mɔɔ bɛbalua me mogya ne azo bɛayɛ, mɔɔ bɛdabɛ ti bɛbahwi bɛagua la. 21 “Noko nea! ahenle mɔɔ baye me amaa la de me nwo ɛke wɔ ɛkponle ye anwo. 22 Nɔhalɛ nu, sonla Ra ne bawu kɛ mɔɔ bɛhanle bɛdole ɛkɛ ne la; noko sonla ne mɔɔ bɛbalua ɔ nwo zo bɛaye ye bɛamaa la, ye gyakɔ!” 23 Yemɔti bɛbizale bɛ nwo ngoko kɛ bɛ nuhua boni a bayɛ ɛhye a. 24 Na eza bɛzule mɔɔ le kpole wɔ bɛ avinli la anwo kpolera ɛsesebɛ. 25 Noko ɔzele bɛ kɛ: “Maanle maanle arelemgbunli kile bɛ tumi wɔ bɛ menli nwo zo, yɛɛ bɛfɛlɛ menli mɔɔ di bɛ nwo zo tumi la Nyeleyɛvolɛma. 26 Noko bɛmɛ, ɔnle kɛ bɛyɛ zɔ. Mɔɔ le kpole wɔ bɛ nu la ɛyɛ kakula, na mɔɔ li bɛ nyunlu la ɛzonle bɛ. 27 Boni a le kpole a, mɔɔ ɛlɛdi debie* anzɛɛ mɔɔ ɛlɛsonle la? Asoo tɛ mɔɔ ɛlɛdi debie la ɔ? Noko mame mewɔ bɛ avinli kɛ mesonle bɛ. 28 “Noko bɛmɛ a bɛbeta me nwo wɔ me sɔnea ne mɔ anu a; 29 na me nee bɛ yɛ Belemgbunlililɛ nwo ngyekyeleɛ kɛ mɔɔ me Ze noko nee me ɛyɛ ngyekyeleɛ la, 30 amaa bɛadɛnla me ɛkponle nwo wɔ me Belemgbunlililɛ ne anu, bɛali na bɛanlo na bɛadɛnla arelemgbunli mbia zo bɛabua Yizilayɛ mbusua 12 ne ndɛne. 31 “Saemɔn, Saemɔn, nea! Seetan kpondɛ kɛ ɔkpogya bɛ kɛ mɔɔ bɛkpogya hwiiti bɛye nwolɛ abonle la. 32 Noko mezɛlɛ memaa bɛ amaa bɛ diedi anwie; na wɔmɔ saa ɛnu ɛ nwo ɛsia ɛba a, maa ɛ mediema ne mɔ anwosesebɛ.” 33 Akee ɔzele ye kɛ: “Awulae, meziezie me nwo kɛ saa ewule nu o, efiadelalɛ nu o, me nee wɔ kɛhɔ.” 34 Noko ɔhanle kɛ: “Pita, meka meahile wɔ kɛ, ɛnɛ, too mɔɔ akɔlɛ kabɔ la, ɛnee wɔkpo me fane nsa.” 35 Eza ɔzele bɛ kɛ: “Mekɛ mɔɔ menzoanle bɛ mɔɔ bɛanva ezukoa kodoku nee aleɛ kodoku nee mgbɔlaboa la, asoo bɛhyianle debie nwo?” Bɛbuale kɛ: “Kyɛkyɛ!” 36 Akee ɔzele bɛ kɛ: “Noko kɛkala, mɔɔ lɛ ezukoa kodoku la ɛva, mɔɔ lɛ aleɛ kodoku la noko zɔhane ala, na mɔɔ ɛnlɛ dadeɛ la ɛdɔne ye tɛladeɛ aguzo ne na ɔdɔ bie. 37 Na meka meahile bɛ kɛ ɔwɔ kɛ ɛhye mɔɔ bɛhɛlɛ la ba nu wɔ me nwo zo kɛ, ‘Bɛdianle ye bɛbokale mɛladonlɛma anwo.’ Na ɛhye ɛlɛba nu wɔ me nwo zo.” 38 Na bɛhanle kɛ: “Awulae, nea! dadeɛ nwiɔ ɛne.” Ɔzele bɛ kɛ: “Ɔle kpalɛ.” 39 Mɔɔ ɔvile ɛkɛ ne la, ɔhɔle Ɔlivi Boka ne azo kɛ mɔɔ ɔta ɔyɛ ye la na ye ɛdoavolɛma ne doale ye. 40 Mɔɔ bɛdwule ɛkɛ ne la, ɔzele bɛ kɛ: “Bɛhɔ zo bɛyɛ asɔne na bɛangɔ sɔnea nu.” 41 Na ɔvile bɛ nwo ɛkɛ ɔhɔle ɔ nyunlu ekyii, ɔhotole na ɔbɔle ɔ bo ɔyɛle asɔne 42 kɛ: “Egya, saa ɔkɛyɛ boɛ a, maa kanrɛlɛ ɛhye ɛze me nwo ɛhɔ. Noko, tɛ kɛ mɔɔ mekulo la ɔ, emomu, kɛ mɔɔ ɛkulo la.” 43 Akee anwumabɔvolɛ bie vi anwuma rayele ɔ nwo hilele ye maanle ye anwosesebɛ. 44 Noko ɔvale nyanelilɛ kpole ɔhɔle zo ɔyɛle asɔne ɛsesebɛ; na ɔ nwo ɛhɛlɛnra yɛle kɛ mogya ndɔkɛ la na ɔtetele ɔguale aze. 45 Ɔwiele asɔne ne yɛ la ɔhɔle ɛdoavolɛ ne mɔ anwo ɛkɛ na ɔnwunle kɛ nyanelilɛ ɛmaa bɛlafe. 46 Ɔbizale bɛ kɛ: “Duzu ati a bɛlɛdafe ɛ? Bɛdwazo na bɛhɔ zo bɛyɛ asɔne na bɛangɔ sɔnea nu.” 47 Mɔɔ ɔ nloa wɔ zo ɔlɛtendɛ la, nea! menli ekpunli bie mɔɔ nrenyia ne mɔɔ bɛfɛlɛ ye Dwudase, Bulu Nee Nwiɔ ne anu ko li bɛ nyunlu la, rale Gyisɛse anwo ɛkɛ na ɔvole ɔ nloa anwo. 48 Noko Gyisɛse bizale ye kɛ: “Dwudase, ɛfo sonla Ra ne anloa anwo wɔaye ye wɔamaa ɔ?” 49 Mekɛ mɔɔ bɛdabɛ mɔɔ bɛwɔ ɛkɛ ne nwunle mɔɔ ɛlɛba arazi la, bɛhanle kɛ: “Awulae, yɛva dadeɛ ne yɛhɔ bɛ nwo zo ɔ?” 50 Bɛ nuhua ko bɔbɔ hwenle ye dadeɛ ne pɛle ɛsɔfo kpanyinli ne akɛlɛ ne anzo fema ne. 51 Noko Gyisɛse buale kɛ: “Yeyɛ boɛ.” Na ɔvale ɔ sa ɔhanle ɔ nzo ne ɔyɛle ye ayile. 52 Akee Gyisɛse zele ɛsɔfo mgbanyinli nee ɛzonlenlɛ sua ne anu mgbanyima nee mgbanyima ne mɔ mɔɔ bɛra kɛ bɛbahye ye la kɛ: “Bɛva dadeɛ nee ahoholombaka bɛlɛba bɛarahye me kɛ awule ɔ? 53 Ɛnee dahuu me nee bɛ wɔ ɛzonlenlɛ sua ne anu noko bɛangye me. Noko ɛhye le bɛdabɛ nee awozinli nu tumivolɛma mekɛ.” 54 Akee bɛhyele ye bɛvale ye bɛhɔle ɛsɔfo kpanyinli ne sua nu; noko ɛnee Pita li bɛ nzi wɔ moamoa. 55 Mekɛ mɔɔ bɛwudale senle wɔ alie ne anwo na bɛdede nwolɛ la, ɛnee Pita de bɛ nwo ɛkɛ ne. 56 Noko mɔɔ sonvolɛ bɛlɛra bie nwunle kɛ ɔde senle ne anwo la, ɔnleanle ye koonwu na ɔhanle kɛ: “Ɛnee nrenyia ɛhye noko boka ɔ nwo.” 57 Noko yeanlie yeando nu na ɔhanle kɛ: “Raalɛ ye, menze ye.” 58 Ɔyɛle ekyii la, awie fofolɛ nwunle ye na ɔhanle kɛ: “Ɛdawɔ noko ɛboka bɛ.” Noko Pita hanle kɛ: “Nrenyia ye, memboka nwo.” 59 Na mɔɔ dɔnehwele kɛyɛ ko pɛle nu la, awie bieko bɔle ɔ bo hanle ye ɛsesebɛ kɛ: “Amgba, ɛnee nrenyia ɛhye boka ɔ nwo, ɔluakɛ ɔle nɔhalɛ kɛ ɛle Galelinli!” 60 Noko Pita hanle kɛ: “Nrenyia ye, menze mɔɔ ɛlɛka la anwo ɛhwee.” Na mɔɔ ɔ nloa wɔ zo ɔlɛtendɛ la, ɛkɛ ne ala akɔlɛ bɔle. 61 Akee Awulae hakyile ɔ nye nleanle Pita koonwu, na Pita hakyele Awulae edwɛkɛ ne mɔɔ ɔhanle ɔhilele ye la kɛ: “Ɛnɛ, too mɔɔ akɔlɛ kabɔ la, ɛnee wɔkpo me fane nsa.” 62 Na ɔvindele ɔhɔzunle alɔbɔlɛ ɛzunlɛ. 63 Akee menli mɔɔ ɛlɛsinza Gyisɛse la bɔle ɔ bo golole ɔ nwo na bɛbole ye; 64 bɛhedale ɔ nyunlu, na bɛzele ye kɛ: “Ka ngapezo! Kile yɛ ahenle mɔɔ bɔle wɔ la.” 65 Na bɛhanle munzule edwɛkɛ dɔɔnwo bɛtiale ye. 66 Na mɔɔ aleɛ hyenle la, mgbanyima ne mɔ amuala, ɛsɔfo mgbanyinli nee mɛla kilehilevolɛma ne mɔ yiale nu na bɛvale ye bɛhɔle Sanhedelin ne asalo ɛkɛ na bɛhanle kɛ: 67 “Saa wɔmɔ a ɛle Kelaese ne a ka kile yɛ.” Noko ɔzele bɛ kɛ: “Saa meka mekile bɛ bɔbɔ a, bɛnrɛlie bɛnrɛli. 68 Eza noko saa mebiza bɛ edwɛkɛ a, bɛnrɛye ɔ nloa. 69 Noko ɔvi mekɛ ɛhye mɔɔ kɔ la, sonla Ra ne badɛnla Nyamenle asa fema ne mɔɔ tumi wɔ nu la azo.” 70 Na bɛ muala bɛhanle kɛ: “Yemɔti wɔmɔ a ɛle Nyamenle Ara ne a?” Ɔzele bɛ kɛ: “Bɛdabɛ a bɛse mele Nyamenle Ara a.” 71 Bɛhanle kɛ: “Duzu ati a ɔwɔ kɛ yɛkpondɛ daselɛ bieko a? Yɛdayɛ mumua ne yɛde yɛvi ɔ nloa anu.”\n^ Anzɛɛ “bɛdede ɛkponle nwo.”


Gyisɛse te ɛzonlenlɛ sua ne anwo (12-17)\nBɛkpole bolɛ mɔɔ anwo hyia la (42)\n21 Mekɛ mɔɔ bɛbikyele Gyɛlusalɛm na bɛdwule Bɛtefagye wɔ Ɔlivi Boka ne azo la, Gyisɛse zoanle ɛdoavolɛma nwiɔ, 2 na ɔzele bɛ kɛ: “Bɛhɔ namule ne mɔɔ bɛ nye dua ye la azo, na bɛbanwu asoaso bie mɔɔ bɛhenda ye la nee asoaso ralɛ. Bɛzianyi bɛ na bɛva bɛ bɛrɛlɛ me. 3 Saa awie biza bɛ nwolɛ edwɛkɛ a bɛha kɛ, ‘Awulae hyia bɛ.’ Na ɛkɛ ne ala ɔkɛmaa bɛ adenle.” 4 Nɔhalɛ nu, ɛhye zile amaa mɔɔ bɛluale ngapezonli ne anwo zo bɛhanle la ara nu kɛ: 5 “Bɛha bɛhile Zayɔn ara raalɛ ne kɛ: ‘Nea! Wɔ belemgbunli ne ɛlɛba ɛ nwo lɔ, ɔle bɛlɛvo yɛɛ ɔde asoaso zo, ɛhɛe, asoaso ralɛ mɔɔ soa ninyɛne zo.’” 6 Yemɔti ɛdoavolɛma ne hɔle na bɛhɔyɛle ye kɛ mɔɔ Gyisɛse hilele bɛ la. 7 Bɛvale asoaso ne nee ɔ ra ne bɛrale, na bɛvale bɛ adɛladeɛ aguzo ne mɔ bɛguale bɛ nwo zo, na ɔdɛnlanle zolɛ. 8 Menli dɔɔnwo vale bɛ adɛladeɛ aguzo ne mɔ guale adenle ne anu, bie mɔ noko pepɛle mbaka ngane na bɛvale bɛguale adenle ne anu. 9 Na menli dɔɔnwo ne mɔɔ li ɔ nyunlu nee ɔ nzi la deɛdeanle nu kɛ: “Yɛsɛlɛ wɔ, die ye, Devidi Ara ne! Nyilalɛ ɛha mɔɔ ɛlɛba wɔ Gyihova* duma nu la! Yɛsɛlɛ wɔ, die ye, wɔmɔ mɔɔ ɛwɔ anwuma anwuma lɔ la!” 10 Mɔɔ ɔdwule Gyɛlusalɛm la, sua ne azo kpudwule na bɛbizale kɛ: “Nwane ɛne?” 11 Menli dɔɔnwo ne hanle kɛ: “Ɛhye a le ngapezonli Gyisɛse mɔɔ vi Nazalɛte mɔɔ wɔ Galeli la!” 12 Gyisɛse hɔle ɛzonlenlɛ sua ne anu na ɔvoanle bɛdabɛ mɔɔ bɛlɛtɔne ninyɛne nee bɛdabɛ mɔɔ bɛlɛtɔ debie wɔ ɛzonlenlɛ sua ne anu la amuala, na ɔbutubutule menli mɔɔ senza ezukoa la ɛkponle ne mɔ na ɔhanle menli mɔɔ tɔne mɔlɔnoma la mbia ɔguale. 13 Na ɔzele bɛ kɛ: “Bɛhɛlɛ kɛ, ‘Bɛbavɛlɛ me sua ne asɔneyɛlɛ sua,’ noko bɛmɛ bɛlɛyɛ ye nwule feabelɛ.” 14 Na anyenzinliravolɛma nee abuburama rale ɔ nwo ɛkɛ wɔ ɛzonlenlɛ sua ne anu, na ɔyɛle bɛ ayile. 15 Mɔɔ ɛsɔfo mgbanyinli nee mɛla kilehilevolɛma ne nwunle nwanwane ninyɛne mɔɔ ɔyɛle nee ngakula ne mɔ mɔɔ ɛlɛteɛdea nu wɔ ɛzonlenlɛ sua ne anu kɛ, “Yɛsɛlɛ wɔ, die ye, Devidi Ara ne!” la, bɛvale ɛya 16 na bɛzele ye kɛ: “Ɛte mɔɔ ɛhye mɔ ɛlɛkeha la ɔ?” Gyisɛse zele bɛ kɛ: “Ɛhɛe. Asoo bɛtɛkengale ɛhye, ‘Ngakula nee mbɔdɔma anloa nu a, wɔziezie ayɛlɛyelɛ ɔ’?” 17 Na ɔgyakyile bɛ ɛkɛ ne, ɔvile sua ne azo ɔhɔle Bɛtani na ɔlale ɛkɛ. 18 Nwonlomɔ mangyee ne mɔɔ ɔlɛsia yeara Gyɛlusalɛm la, ɛhɔne hunle ye. 19 Ɔnwunle feege baka wɔ adenle ne anloa na ɔhɔle ɔ bo noko yeannwu ɛhwee wɔ zolɛ kɛ nya ngome ala, na ɔzele baka ne kɛ: “Ɛnrɛzo ma bieko ɛlɛ. Na ɛkɛ ne ala feege baka ne wule. 20 Mɔɔ ɛdoavolɛma ne nwunle ɛhye la, ɔzinle bɛ nwo na bɛhanle kɛ: “Kɛ ɔyɛle mɔɔ feege baka ne ɛwu ndɛndɛ zɛhae ɛ?” 21 Gyisɛse buale bɛ kɛ: “Nɔhalɛ nu meka meahile bɛ, saa bɛlɛ diedi na bɛ adwenle nu ɛnyɛ bɛ kesee a, anrɛɛ tɛ mɔɔ menyɛle feege baka ne la angome a bɛbayɛ a, emomu, saa bɛka bɛkile boka ɛhye bɔbɔ kɛ, ‘Tu kɔdɔ nyevile nu a,’ ɔkɛyɛ zɔhane. 22 Na debie biala mɔɔ bɛkɛbiza wɔ asɔneyɛlɛ nu la, saa bɛlɛ diedi a, bɛ sa kɛha ye.” 23 Mekɛ mɔɔ ɔhɔle ɛzonlenlɛ sua ne anu na ɔlɛkilehile la, ɛsɔfo mgbanyinli nee mgbanyima ne mɔ rale ɔ nwo ɛkɛ na bɛhanle kɛ: “Tumi boni a ɛfa ɛyɛ ninyɛne ɛhye mɔ a? Na nwane a maanle wɔ tumi ɛhye a?” 24 Gyisɛse buale bɛ kɛ: “Medame noko mebiza bɛ edwɛkɛ ko. Saa bɛbua me a, medame noko mebaha tumi ne mɔɔ mefa meyɛ ninyɛne ɛhye mɔ la meahile bɛ: 25 Tumi ne mɔɔ Dwɔn vale zɔnenle la, ɔvi ni? Ɔvi anwuma anzɛɛ ɔvi menli?” Na bɛbɔle ɔ bo bɛzuzule nwo kɛ: “Saa yɛka kɛ, ‘Ɔvi anwuma a,’ ɔbaha yeahile yɛ kɛ, ‘Ɛnee duzu ati a bɛanlie ye bɛanli ɛ?’ 26 Saa yɛka noko kɛ, ‘Ɔvi menli a,’ yɛsulo mɔɔ menli dɔɔnwo ne kɛyɛ la, ɔluakɛ bɛ muala bɛbu Dwɔn kɛ ngapezonli.” 27 Yemɔti bɛbuale Gyisɛse kɛ: “Yɛnze.” Ɔdaye noko ɔzele bɛ kɛ: “Ɛnee medame noko menrɛha tumi ne mɔɔ mefa meyɛ ninyɛne ɛhye mɔ la menrɛhile bɛ. 28 “Kɛzi bɛdwenle nwo ɛ? Ɛnee nrenyia bie lɛ mralɛ nwiɔ. Ɔhɔle mɔɔ limoa la ɛkɛ na ɔzele ye kɛ, ‘Me ra, ɛnɛ kɔyɛ gyima wɔ vanye egyinli ne anu.’ 29 Ɔbuale ye kɛ, ‘Menrɛhɔ,’ noko nzinlii ɔnlunle ɔ nwo na ɔhɔle. 30 Ɔhɔle mɔɔ tɔ zo nwiɔ la ɛkɛ na ɔhɔhanle edwɛkɛ ko ne ala. Ɔbuale ye kɛ, ‘Egya, mebahɔ,’ noko yeangɔ. 31 Ngakula nwiɔ ne anu boni a yɛle ye papa ɛhulolɛdeɛ a?” Bɛbuale kɛ: “Mɔɔ limoa la ɔ.” Gyisɛse zele bɛ kɛ: “Nɔhalɛ nu meka meahile bɛ kɛ adwuledievolɛma yɛɛ tuutuuma ɛlɛdimoa bɛ nyunlu ahɔ Nyamenle Belemgbunlililɛ ne anu. 32 Ɔluakɛ Dwɔn rahilele bɛ tenlene adenle ne noko bɛanlie ye bɛanli. Noko, adwuledievolɛma nee tuutuuma liele ye lile, na nzinlii bɔbɔ mɔɔ bɛnwunle ɛhye la, bɛannu bɛ nwo na bɛalie ye bɛali. 33 “Bɛdie ndonwo fofolɛ: Azɛlɛ menle bie yɛle vanye egyinli na ɔliele nwolɛ bane na ɔdule kuma mɔɔ bɛbahwihwi vanye ma nu la wɔ nu na ɔzile tawa; akee ɔvale ɔwulale ɛyazonlɛma asa nu na ɔdule adenle. 34 Mɔɔ ma ɛdelɛ mekɛ ne dwule la, ɔzoanle ye ngɛkɛlɛ ne mɔ kɛ bɛhɔlie ye ɛdeɛ wɔ ɛyazonlɛma ne ɛkɛ bɛrɛlɛ ye. 35 Noko, ɛyazonlɛma ne hyele ye ngɛkɛlɛ ne mɔ, bɛbole ko, bɛhunle ko, na bɛzile ko awolɛ. 36 Eza ɔzoanle ngɛkɛlɛ mɔɔ zonle tɛla alimoa ɛdeɛ ne la, na bɛyɛle bɛdabɛ noko zɔhane ala. 37 Nzinlii ɔzoanle ɔ ra wɔ bɛ nwo lɔ na ɔhanle kɛ, ‘Bɛbaze me ra ne nyiane.’ 38 Mɔɔ ɛyazonlɛma ne nwunle ɔ ra ne la, bɛhanle bɛhilele bɛ nwo ngoko kɛ, ‘Koliagya ne ɛne. Bɛrɛla bɛmaa yɛhu ye na yɛva ye agyapadeɛ ne!’ 39 Yemɔti bɛhyele ye na bɛvale ye bɛvindele vanye egyinli ne anzi lɔ bɛhɔhunle ye. 40 Yemɔti, saa vanye egyinli ne amenle ba a, duzu a ɔkɛyɛ ɛyazonlɛma ne a?” 41 Bɛhanle bɛhilele ye kɛ: “Kɛmɔ bɛle amumuyɛma la ati, ɔbazɛkye bɛ bɔkɔɔ na yeava vanye egyinli ne yeawula ɛyazonlɛma fofolɛ mɔɔ saa ɔso ma a bɛbava bɛamaa ye la asa nu.” 42 Gyisɛse zele bɛ kɛ: “Bɛtɛkengale ye wɔ Ngɛlɛlera ne anu kɛ, ‘Bolɛ ne mɔɔ suasivoma ne kpole la, ɛrayɛ bolɛ mɔɔ anwo hyia kpole kpalɛ a.* Ɛhye vi Gyihova,* na ɔyɛ nwanwane wɔ yɛ nye zo ɔ’? 43 Zɔhane ati meka meahile bɛ kɛ, bɛbalie Nyamenle Belemgbunlililɛ ne bɛavi bɛ sa nu na bɛava bɛamaa maanle mɔɔ so ye ma la. 44 Na awie mɔɔ kɛdɔ bolɛ ɛhye azo la kɛtete. Yɛɛ awie biala mɔɔ ɔkɛdɔ ɔ nwo zo la, ɔkɛdi ye.” 45 Mɔɔ ɛsɔfo mgbanyinli nee Falasiima ne dele ye ndonwo ne la, bɛnwunle kɛ ɔlɛka bɛ nwo edwɛkɛ. 46 Bɛyɛle kɛ bɛkye ye, noko bɛzulole menli dɔɔnwo ne ɔluakɛ bɛbule ye kɛ ngapezonli.


Gyima Ne 20:1-38\nƆfi Tulowase ɔkɔ Maelitɛse (13-16)\nPɔɔlo yia Ɛfɛsɛse mgbanyima (17-38)\nƆkilehile wɔ azua nu (20)\n20 Mɔɔ basabasayɛlɛ ne anloa hanle aze la, Pɔɔlo maanle bɛhɔvɛlɛle ɛdoavolɛma ne, na mɔɔ ɔmaanle bɛ anwosesebɛ na ɔ nee bɛ lile nrɛlaleɛ la, ɔhɔle Masidonea. 2 Mekɛ mɔɔ ɔhɔvale maanzinli ne mɔ anu na ɔhanle edwɛkɛ dɔɔnwo ɔmaanle ɛdoavolɛma ne anwosesebɛ la, ɔhɔdwule Gilisi. 3 Ɔlile siane nsa wɔ ɛkɛ, na mɔɔ ɔyɛle ye adwenle kɛ ɔkɔ Selea na Dwuuma ne bɔle kpɔkɛ kɛ bɛku ye la, ɔnyianle adwenle kɛ ɔbazia yeahɔva Masidonea. 4 Pelɛse mɔɔ vi Bɛlia la ara Sopatɛ, Alesetaakɛse nee Sɛkɛndɛse mɔɔ bɛle Tɛsalonaekama, Gayɛse mɔɔ vi Dɛbi, Timote yɛɛ Tekekɛse nee Tulofemɛse mɔɔ bɛvi Ehyea maanzinli nu la nee ye a hɔle a. 5 Menli ɛhye mɔ limoale yɛ nyunlu hɔhendɛle yɛ wɔ Tulowase; 6 na Paano Mɔɔ Mgbɔvonle Ɛnle Nu la mekɛ ne anzi, yɛvale nyevile zo wɔ Felepae na ye kenle nnu ne azo yɛhɔdole bɛ wɔ Tulowase, na yɛlile kenle nsuu wɔ ɛkɛ. 7 Dapɛne ne anu kenle mɔɔ limoa mɔɔ yɛyiale nu kɛ yɛdi debie la, Pɔɔlo bɔle ɔ bo dendɛle hilele bɛ, ɔluakɛ ɛnee aleɛ kye a ɔbahɔ; na ɔdendɛle dedee nɔɔzo bulu nee nwiɔ. 8 Yemɔti ɛnee ahɛnlaneɛ dɔɔnwo wɔ ɛbolɔnsam ne azo sua ne mɔɔ yɛwɔ nu la anu. 9 Ɛnee kpavolɛ bie mɔɔ bɛfɛlɛ ye Yutekɛse la de nvɛnzɛlɛ ne anloa na mekɛ mɔɔ Pɔɔlo ɛlɛtendɛ la, nafelɛ vale ye na ɔlale, ɔvi ɛbolɔnsam nzɛzo nsa ne azo ɔdɔle aze na mɔɔ bɛhɔmaanle ye zo la ɛnee yewu. 10 Noko Pɔɔlo dwule aze hɔbutule ɔ nwo zo na ɔbɛlale ye ɔhanle kɛ: “Bɛmmamaa ɔgyegye bɛ, na ɔtɛwule.” 11 Akee ɔvole ɛbolɔnsam ne azo na ɔvale aleɛ* ne ɔlile. Ɔhɔle zo ɔdendɛle ɔhilele bɛ too alehyenlɛ, na akee ɔhɔle. 12 Yemɔti bɛvale kakula ne bɛhɔle na bɛ rɛle kyekyele kpole kɛ bɛdwazo ye a. 13 Akee yɛvale meli na yɛlimoale yɛhɔle Asɔso, ɛleka mɔɔ yɛyɛle yɛ adwenle kɛ yɛbava Pɔɔlo la, ɔluakɛ ɔhanle ɔhilele yɛ kɛ yɛyɛ zɔ, ɛnee yeyɛ ye adwenle kɛ ɔbadia yeahɔ ɛkɛ. 14 Yemɔti mɔɔ ɔ nee yɛ yiale Asɔso la, yɛvale ye na yɛhɔle Metelin. 15 Na aleɛ hyenle mɔɔ yɛdule yɛvile ɛkɛ la yɛhɔle Kayɔso, aleɛ hyenle bieko la yɛgyinlanle Seemɔso ekyii, ye alehyenlɛ nu yɛhɔle Maelitɛse. 16 Pɔɔlo bɔle kpɔkɛ kɛ ɔnrɛgyinla Ɛfɛsɛse amaa yeanzɛkye mekɛ wɔ Ehyea maanzinli ne anu, ɔluakɛ ɛnee ɔkulo kɛ ɔka ɔ nwo ɔkɔ Gyɛlusalɛm na saa ɔkɛyɛ boɛ a yeahɔdwu ɛkɛ ne wɔ Pɛntekɔso kenle ne. 17 Noko mɔɔ ɔwɔ Maelitɛse la, ɔdole nrɛlaleɛ kɛ bɛhɔ Ɛfɛsɛse bɛhɔvɛlɛ asafo ne anu mgbanyima ne mɔ. 18 Mekɛ mɔɔ bɛrale la, ɔzele bɛ kɛ: “Bɛdabɛ bɛze kɛzi ɔvi mekɛ mɔɔ limoa mɔɔ membale Ehyea maanzinli ne anu la membɔle me ɛbɛla wɔ bɛ avinli la, 19 menvale mɛlɛbɛnwoaze kpole* nee ɛzunlɛ nee sɔnea mɔɔ Dwuuma adwenle ɛtane ti ɔdole me la menzonlenle Awulae, 20 na meanva ninyɛne mɔɔ nvasoɛ wɔ zo* mɔɔ ɔwɔ kɛ meka mekile bɛ anzɛɛ ɔwɔ kɛ mekilehile bɛ bagua nu nee azua nu la meanvea bɛ. 21 Na menlile Dwuuma nee Gilikima daselɛ bɔkɔɔ kɛ bɛnlu bɛ nwo, bɛzonle Nyamenle na bɛnyia yɛ Awulae Gyisɛse anu diedi. 22 Noko nea! kɛkala melɛkɔ Gyɛlusalɛm kɛ mɔɔ sunsum ne ɛhile me la, menze mɔɔ bado me wɔ ɛkɛ ne la ɛdeɛ, 23 noko sunsum nwuanzanwuanza ne kɔ zo bɔ me kɔkɔ wɔ sua biala azo kɛ efiadelalɛ nee anwongyelelɛ yɛɛ ɛlɛkendɛ me a. 24 Noko membu me ngoane* kɛ ɔsonle bolɛ, amaa meahola meawie ɛnriandilɛ ne nee gyima mɔɔ menyianle menvile Awulae Gyisɛse ɛkɛ ne kɛ menli Nyamenle ɛlolɛ ne anwo edwɛkpa ne anwo daselɛ bɔkɔɔ la. 25 “Noko nea! meze kɛ bɛdabɛ mɔɔ menganle Belemgbunlililɛ ne anwo edwɛkɛ mengilele bɛ la amuala ɛnrɛnwu me nyunlu bieko. 26 Yemɔti mevɛlɛ bɛ ɛnɛ kenle ye kɛ bɛli me daselɛ kɛ menli awie biala mogya nwo ɛzonle, 27 ɔluakɛ meanva Nyamenle ɛhulolɛdeɛ ne mɔɔ ɔwɔ kɛ meka mekile bɛ la meanvea bɛ. 28 Bɛmaa bɛ nye ɛrɛla bɛ nwo nee mboane ne mɔɔ sunsum nwuanzanwuanza ne ɛyɛ bɛ neavolɛma wɔ bɛ avinli la amuala anwo zo, na bɛnlea Nyamenle asafo ne mɔɔ ɔvale ɔ Ra ne mogya ɔdɔle la boɛ. 29 Meze kɛ saa mekɔ a, bedi anwo ɛzulolɛ bara bɛ avinli na bɛnrɛze mboane ne anwunvɔne, 30 na menli badwazo wɔ bɛ avinli na bɛaha adalɛ edwɛkɛ bɛava bɛahwe ɛdoavolɛma ne bɛali bɛ nzi. 31 “Yemɔti bɛmaa bɛ nye ɛla ɛkɛ na bɛhakye kɛ ɛvolɛ nsa ɛne, alehyenlɛ nee aledwolɛ, meangyakyi ye ɛlɛ kɛ mebava ɛzunlɛ meadu bɛ nuhua ko biala folɛ. 32 Akee mefa bɛ meawula Nyamenle nee ye ɛlolɛ edwɛkɛ ne asa anu, edwɛkɛ mɔɔ kola maa bɛ anwosesebɛ na bɛnyia agyapadeɛ wɔ nwuanzanwuanzama kɔsɔɔti avinli la. 33 Me nye ambolo awie biala dwɛtɛ fufule anzɛɛ nvutuke anzɛɛ ɛdanlɛ. 34 Bɛdabɛ bɛze kɛ me sa anloa gyima mɔɔ meyɛ la a meva menlea me nwo nee menli mɔɔ me nee bɛ lua la a. 35 Mehile bɛ wɔ ninyɛne muala anu kɛ ɔwɔ kɛ bɛyɛ gyima ɛsesebɛ zɛhae bɛfa bɛboa bɛdabɛ mɔɔ bɛle bɛtɛɛ la, na ɔwɔ kɛ bɛkakye Awulae Gyisɛse edwɛkɛ ne mɔɔ ɔhanle la, ɔse: ‘Anyelielɛ dɔɔnwo wɔ ɛmaanlɛ nu tɛla ɛlielɛ.’” 36 Mɔɔ ɔhanle ɛhye ɔwiele la, ɔ nee bɛ muala hotole na bɛyɛle asɔne. 37 Nɔhalɛ nu, bɛ muala bɛzunle kpole, bɛyɛle Pɔɔlo atuu* na bɛvole ɔ nloa anwo, 38 ɔluakɛ edwɛkɛ ne mɔɔ ɔhanle kɛ bɛnrɛnwu ɔ nyunlu bieko la yɛle bɛ nyane kpole. Na bɛhɔzɔhonle ye wɔ meli ne anwo.


Wɔ Baebolo ne anu, “Ɛnyelɛ Ɛzie Ɛnyelɛ Bo Zo” Abo Kile Duzu?\nKENGA YE WƆ Afrikaans Albanian Amharic Arabic Armenian Azerbaijani Baoule Bashkir Batak (Toba) Bengali Bislama Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kamba Kannada Kikaonde Kiluba Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lingala Lithuanian Low German Luganda Luo Luvale Malagasy Malay Malayalam Maltese Mam Mambwe-Lungu Maya Mongolian Moore Myanmar Ndebele (Zimbabwe) Nepali Norwegian Nzema Oromo Ossetian Pangasinan Persian Polish Portuguese (Brazil) Portuguese (European) Punjabi Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swati Swedish Tagalog Telugu Tetun Dili Thai Tigrinya Tsonga Turkish Twi Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vietnamese Waray-Waray Welsh Xhosa Yoruba Zapotec (Isthmus) Zapotec (Quiatoni) Zulu\n“Ɛnyelɛ Ɛzie Ɛnyelɛ Bo Zo” Abo Kile Duzu?\nNyamenle a luale Mosisi anwo zo vale Mɛla mɔɔ se “ɛnyelɛ ɛzie ɛnyelɛ bo zo” la maanle tete Yizilayɛma a, na Gyisɛse hwenle adwenle hɔle zo wɔ ye Boka Zo Ɛdendɛlɛ ne anu. (Mateyu 5:38; Adendulɛ 21:24, 25; Mɛla ne 19:21) Ɛnee ɔkile kɛ, saa awie yɛ ɛtane na bɛlɛtwe ɔ nzo a, ɔwɔ kɛ ye ɛtane ne nee ye anzohwenlɛ ne yɛ ko. *\nƐnee mɛla ɛhye wɔ ɛkɛ ne maa awie mɔɔ ɔ nye fuu ɔbayɛ debie ɛtane yeatia ɔ gɔnwo la. Mosisi Mɛla ne hanle awie mɔɔ anye fuu baboda ɔ gɔnwo la anwo edwɛkɛ kɛ: “Ɛbu awie bowule a, ɔwɔ kɛ bɛbu ɛdawɔ wɔ bowule nu, ɛtu awie anye a, ɔwɔ kɛ bɛtu ɛ nye, yɛɛ ɛtu egyele a, ɔwɔ kɛ bɛtu ɛ gye. Kɛ ɛkɛzi ɛkɛboda ahenle la, zɔhane ala yɛɛ ɔwɔ kɛ bɛboda ɛdawɔ noko a.”—Sɛlɛvolɛma 24:20.\n“Ɛnyelɛ ɛzie ɛnyelɛ bo zo” mɛla ne bodane a le boni?\nAsoo Kilisienema wɔ “ɛnyelɛ ɛzie ɛnyelɛ bo zo” mɛla ne abo?\n“Ɛnyelɛ ɛzie ɛnyelɛ bo zo” mɛla ne anwo adalɛ edwɛkɛ bie mɔ\nGyisɛse denrɛle adwenle ɛtane bie\nƐnee “ɛnyelɛ ɛzie ɛnyelɛ bo zo” mɛla ne ɛngile kɛ saa awie yɛ wɔ ɛtane a, ɔwɔ kɛ ɛdi ye nzenralɛ. Emomu, ɔboale menli mɔɔ bɛkpale bɛ kɛ ndɛnebuavolɛma la ɔmaanle bɛvale anzohwenlɛ mɔɔ fɛta la bɛmaanle.\nMɛla ne yɛle kɔkɔbɔlɛ maanle menli mɔɔ ɛnee bɛ nye fuu anzɛɛ ɛkpɔlɛ ti bɛbaboda awie mɔ la. Mɛla ne hilele nu kɛ, ‘ɔba ye zɛhae a, menli mɔɔ ɛha [menli mɔɔ banwu anzohwenlɛ mɔɔ Nyamenle bava amaa] la bazulo, na bɛambɔ munzule ɛbɛla zɛhae bieko wɔ bɛ avinli.’—Mɛla ne 19:20.\nKyɛkyɛ, Kilisienema ɛnle mɛla ɛhye abo. Ɔboka Mosisi Mɛla ne mɔɔ Gyisɛse afɔlebɔlɛ ne maanle ɔrale awieleɛ la anwo.—Wulomuma 10:4.\nNoko mɛla zɔhane maa yɛnwu Nyamenle adwenle. Kɛ neazo la, ɔmaa yɛnwu kɛ Nyamenle kulo pɛlepɛlelilɛ. (Edwɛndolɛ 89:14) Eza ɔmaa yɛnwu ye pɛlepɛlelilɛ ngyinlazo ne—kɛ neazo la, ɔka kɛ ɔwɔ kɛ bɛtwe ɛtanevolɛma anzo ‘kɛ mɔɔ ɔfɛta la.’—Gyɛlɛmaya 30:11.\nAdalɛ edwɛkɛ: “Ɛnyelɛ ɛzie ɛnyelɛ bo zo” mɛla ne anloa yɛ se somaa.\nNɔhalɛ edwɛkɛ: Ɛnee mɛla ne anloa ɛnyɛ se yɛɛ ɔnle adesoa. Emomu, ɛnee ɔmaa ndɛnebuavolɛma mɔɔ fɛta la nyia mekɛ neɛnlea edwɛkɛ bie anu kpalɛ kolaa na bava nwolɛ anzohwenlɛ bɛamaa; kɛzi ɛtane ne kpole de yɛɛ saa ahenle anye fuu a. (Adendulɛ 21:28-30; Ɛdianlɛ 35:22-25) Yemɔti “ɛnyelɛ ɛzie ɛnyelɛ bo zo” mɛla ne ammaa bɛanva anzohwenlɛ mɔɔ anloa yɛ se somaa la bɛammaa.\nAdalɛ edwɛkɛ: “Ɛnyelɛ ɛzie ɛnyelɛ bo zo” mɛla ne maanle menli lile nzenralɛ.\nNɔhalɛ edwɛkɛ: Mosisi Mɛla mumua ne hanle kɛ: “Bɛmmadi nzenralɛ anzɛɛ bɛmmafa bɛdabɛ bɛ menli ne mɔ amra mrenyia anwo edwɛkɛ bɛsie bɛ kunlu.” (Sɛlɛvolɛma 19:18) Kɛ anrɛɛ Mɛla ne bamaa bɛali nzenralɛ la, ɔmaanle menli nyianle Nyamenle nee ndɛnebuavolɛma mɔɔ yekpa bɛ la anu anwodozo kɛ bɛbali ninyɛne nwo gyima kɛ mɔɔ ɔfɛta la.—Mɛla ne 32:35.\nƐnee Gyisɛse ze kɛ menli bie mɔ ɛhakyi adwenle mɔɔ wɔ mɛla mɔɔ se “ɛnyelɛ ɛzie ɛnyelɛ bo zo” anu la anye. Ɔhanle edwɛkɛ ɛhye ɔvale ɔdenrɛle bɛ adwenle: “Bɛde kɛ bɛhanle kɛ: ‘Ɛnyelɛ ɛzie ɛnyelɛ bo zo na egyele ɛzie egyele bo zo.’ Noko, meka meahile bɛ kɛ: Bɛmmadwazo bɛtia ɛtanevolɛ, na awie biala mɔɔ kɛbɔ ɛ nzo fema ne anu la, kakyi ko ne noko maa ye.”—Mateyu 5:38, 39.\nYɛ edwɛkɛ, “bɛde kɛ bɛhanle kɛ” mɔɔ Gyisɛse vale lile gyima la nzonlɛ. Ɔda ali kɛ ɛnee ɔlɛka Dwuu ɛzonlenlɛ nu mgbanyima mɔɔ hilehilele kɛ ɔwɔ kɛ bɛdi nzenralɛ la anwo edwɛkɛ. Baebolo nwo abɔlɔba Adam Clarke hanle kɛ: “Ɔzɔho kɛ Dwuuma gyinlanle [ɛnyelɛ ɛzie ɛnyelɛ bo zo] mɛla ne azo lile awie biala mɔɔ bayɛ bɛ ɛtane la nzenralɛ na ɔlua zo menli vale ɛya lile bɛ gɔnwo mɔ ɛtane.” Nzenralɛlilɛ mɔɔ ɛzonlenlɛ nu mgbanyima ne mɔ zile ye adua la maanle adwenle mɔɔ wɔ Nyamenle Mɛla ne anu la minlinle.—Maake 7:13.\nMɔɔ nee ɛhye le ngakyile la, Gyisɛse zile zo kɛ Nyamenle Mɛla ne gyi ɛlɔlɛ zo titili. Ɔhanle kɛ: “Kulo Gyihova wɔ Nyamenle ne. Ɛhye a le mɛla kpole kpalɛ nee mɔɔ limoa a. Mɔɔ tɔ zo nwiɔ mɔɔ le kɛ ɔdaye la a le ɛhye: ‘Kulo ɛ gɔnwo kɛ ɛ nwo.’ Mɛla nwiɔ ɛhye mɔ azo a Mɛla ne amuala nee Ngapezoma ne gyi a.” (Mateyu 22:37-40) Gyisɛse hilehilele kɛ ɛlɔlɛ a bamaa bɛanwu ye nɔhalɛ ɛdoavolɛma a, tɛ nzenralɛlilɛ ɔ.—Dwɔn 13:34, 35.\n^ ɛden. 1 Ɔyɛ a bɛfa Latɛn edwɛkɛkpɔkɛ lex talionis bɛka mɛla adenle zo ngyinlazo ɛhye anwo edwɛkɛ, na bɛkile kɛ, maanle bie mɔ vale lile gyima wɔ tete ne.\nDiedi & Ɛzonlenlɛ Baebolo Ne Baebolo Kpuya Mɔɔ Bɛbua\nNgyinlazo titile nna hilele Yizilayɛ ndɛnebuavolɛma adenle.\nDuzu A Baebolo Ne Ka Ye Wɔ Pɛlepɛlelilɛ Nwo A?\nAsoo Nyamenle yɛ nyeyenu? Bɛyila menli bie mɔ yɛɛ bɛwa bie mɔ amonle ɔ?\nFa nwa awie Fa nwa awie “Ɛnyelɛ Ɛzie Ɛnyelɛ Bo Zo” Abo Kile Duzu?\nijwbq edwɛkɛ 149


1 Samoɛle 3 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 3:1-21\nBɛvɛlɛ Samoɛle kɛ ɔrayɛ ngapezonli (1-21)\n3 Mekɛ zɔhane, ɛnee kakula Samoɛle ɛlɛsonle+ Gyihova wɔ Yilae anyunlu noko ɛnee edwɛkɛ ɛnda ɛnvi Gyihova ɛkɛ ne ɛmba; ɛnee ɛnyelɛzodeɛnwunlɛ+ anzo biala. 2 Kenle ko bie ɛnee Yilae la ɛleka mɔɔ ɔta ɔda la; ɛnee ɔ nye ɛyɛ monzomonzo yɛɛ ɔnnwu debie kpalɛ.+ 3 Ɛnee bɛtɛnuanle Nyamenle kɛnlaneɛ ne,+ yɛɛ ɛnee Samoɛle la Gyihova ɛzonlenlɛsua ne*+ ɛleka mɔɔ Nyamenle Ɛlɛka ne gyi la. 4 Na Gyihova vɛlɛle Samoɛle. Ɔliele zolɛ kɛ: “Mewɔ ɛke.” 5 Ɔnriandile ɔhɔle Yilae ɛkɛ na ɔhanle kɛ: “Medame ɛne, ɛvɛlɛle me.” Noko ɔhanle kɛ: “Metɛfɛlɛle wɔ. Sia kɔla.” Ɔti ɔziale ɔhɔlale. 6 Gyihova vɛlɛle ye bieko kɛ: “Samoɛle!” Na Samoɛle dwazole na ɔhɔle Yilae anwo ɛkɛ na ɔhanle kɛ: “Medame ɛne, ɛvɛlɛle me.” Noko ɔhanle kɛ: “Me ra, metɛfɛlɛle wɔ. Sia kɔla.” 7 (Ɛnee Samoɛle ɛtɛnwunle Gyihova kpalɛ, yɛɛ ɛnee bɛtɛyele Gyihova edwɛkɛ ne bɛtɛkilele ye.)+ 8 Ɔti Gyihova vɛlɛle ye fane nsa ne azo kɛ: “Samoɛle!” Na ɔdwazole ɔhɔle Yilae anwo ɛkɛ na ɔhanle kɛ: “Medame ɛne, ɛvɛlɛle me.” Akee Yilae nwunle kɛ Gyihova a ɛlɛfɛlɛ kakula ne a. 9 Yemɔti Yilae zele Samoɛle kɛ: “Kɔ kɔla, saa ɔfɛlɛ wɔ a, ka kɛ, ‘Gyihova tendɛ na wɔ sonvolɛ ɛlɛtie.’” Na Samoɛle ziale hɔlale ɔ bo zo ne. 10 Gyihova ragyinlanle ɛkɛ na ɔvɛlɛle ye kɛ alimoa ne la kɛ: “Samoɛle, Samoɛle!” Na Samoɛle hanle kɛ: “Tendɛ na wɔ sonvolɛ ɛlɛtie.” 11 Gyihova zele Samoɛle kɛ: “Nea! Melɛyɛ debie wɔ Yizilayɛ, na ɔbalielie awie biala mɔɔ kɛde la anzo nwiɔ ne anu.+ 12 Kenle zɔhane, mebamaa debie biala mɔɔ meha wɔ Yilae nee ye abusua ne anwo la ara nu, ɔvi mɔlebɛbo kɔdwu awieleɛ.+ 13 Ka kile ye kɛ melɛbua ye abusua ne ndɛne dahuu wɔ ɛtane ne mɔɔ yede la anwo,+ ɔluakɛ ɔ mra ne mɔ ɛlɛtendɛ atia Nyamenle,+ noko ɔtɛteanle bɛ.+ 14 Ɛhye ati a meha ndane mehile Yilae abusua ne kɛ, bɛnrɛhola bɛnrɛva afɔlebɔlɛ anzɛɛ afɔlebɔdeɛ bɛnrɛkpɔda Yilae abusua ne ɛtane ne ɛlɛ la.”+ 15 Samoɛle lale too nwonlomɔ; akee ɔbukebukele Gyihova sua ne nlenkɛ ne mɔ. Ɛnee Samoɛle sulo kɛ ɔbaha ɛnyelɛzodeɛnwunlɛ ne yeahile Yilae. 16 Noko Yilae vɛlɛle Samoɛle kɛ: “Me ra Samoɛle!” Na ɔhanle kɛ: “Mewɔ ɛke.” 17 Ɔbizale ye kɛ: “Duzu edwɛkɛ a ɔhanle ɔhilele wɔ a? Mesɛlɛ wɔ mmafa ɛfea me. Saa ɛfa edwɛkɛ mɔɔ ɔhanle ɔhilele wɔ la anu ko bɔbɔ ɛfea me a, Nyamenle ɛdua wɔ kakɛ na ɔgua wɔ bie zo.” 18 Yemɔti Samoɛle hanle debie biala hilele ye na yeanva bie yeanvea ye. Yilae buale kɛ: “Gyihova ɔ. Maa ɔyɛ mɔɔ le kpalɛ wɔ ɔ nye zo la.” 19 Samoɛle hɔle zo nyinle na ɛnee Gyihova nee ye lua,+ na ye edwɛkɛ ko bɔbɔ ɛnle ɛkɛ mɔɔ Nyamenle ammaa yeamba nu a.* 20 Ɔti Yizilayɛma kɔsɔɔti, ɔvi Dan kɔdwu Biyɛ-hyiba nwunle kɛ bɛlie Samoɛle bɛdo nu kɛ Gyihova ngapezonli. 21 Na Gyihova hɔle zo yele ɔ nwo hilele wɔ Hyaelo, ɔluakɛ Gyihova luale Gyihova edwɛkɛ zo lale ɔ nwo ali hilele Samoɛle wɔ Hyaelo.+\n^ Hibulu aneɛ nu, “ammaa yeandɔ aze a.”\n1 Samoɛle 3


Mrɛlɛbulɛ 9 | Yintanɛte Zo Baebolo | Ewiade Fofolɛ Ngilebɛbo\nNɔhalɛ nrɛlɛbɛ ɛlɛfɛlɛ (1-12)\n“Ɔlua me nwo zo wɔ ngoane mekɛ bawa” (11)\nRaalɛ koasea ɛlɛfɛlɛ (13-18)\n“Awule nzule yɛ fɛ” (17)\n9 Nɔhalɛ nrɛlɛbɛ ɛzi ye sua;Yeyɛ mpila nsuu yemaa ye. 2 Yedo ye nane* ne yewie;Yefonla ye nwanye;Eza yeziezie ye ɛkponle. 3 Yezoa ye sonvolɛ mraalɛ ne mɔKɛ bɛhɔgyinla suakpole ne ɛleka mɔɔ wɔ anwuma la bɛdea nu kɛ:+ 4 “Bɛmaa awie biala mɔɔ ɛnlɛ anwubielɛ la ɛrɛla ɛke.” Ɔka ɔkile bɛdabɛ mɔɔ bɛnlɛ adwenle* la kɛ: 5 “Bɛrɛla bɛrali me aleɛNa bɛnlo nwanye ne mɔɔ mefonla ye la bie. 6 Bɛgyakyi anwubielɛ mɔɔ bɛnlɛ ye la anzi ɛlilɛ na bɛdɛnla ngoane nu;+Bɛlua ndelebɛbo adenle nu fɔɔnwo.”+ 7 Mɔɔ kɛdenrɛ agolobɛnwonli la anyunlu gua aze,+Yɛɛ awie biala mɔɔ kɛhwi amumuyɛnli anyunlu la baboda. 8 Mmatwi agolobɛnwonli anyunlu, anrɛɛ ɔbakpɔ wɔ.+ Twi nrɛlɛbɛvolɛ nyunlu, na ɔbahulo wɔ edwɛkɛ.+ 9 Kilehile nrɛlɛbɛvolɛ, na ɔbanwu nrɛlɛbɛ kpole.+ Kilehile tenlenenli, na ɔbazukoa ninyɛne dɔɔnwo. 10 Gyihova ɛzulolɛ le nrɛlɛbɛ mɔlebɛbo,+Yɛɛ Nwuanzanwuanza Ko ne ɛnwunlɛ+ le ndelebɛbo. 11 Ɔluakɛ ɔlua me nwo zo wɔ ngoane mekɛ bawa,+Yɛɛ ɛbanyia ɛvolɛ dɔɔnwo wɔaboka wɔ ngoane mekɛ nwo. 12 Saa ɛnwu nrɛlɛbɛ a, wɔ nrɛlɛbɛ ne bamaa wɔanyia nvasoɛ,Na saa ɛle agolobɛnwonli a, ɛ ngomekye a ɛbali nwolɛ ɛzonle a. 13 Raalɛ koasea anwo soa.+ Ye adwenle nu ɛtɛbukele yɛɛ ɔnze ɛhwee. 14 Ɔtɛnla ebia zo wɔ ye sua ne anyunluWɔ suakpole ne ɛleka mɔɔ wɔ anwuma la,+ 15 Ɔtea nu ɔfɛlɛ bɛdabɛ mɔɔ bɛlɛpɛ nu,Bɛdabɛ mɔɔ bɛlua bɛ adenle nu fɔɔnwo la kɛ: 16 “Bɛmaa awie biala mɔɔ ɛnlɛ anwubielɛ la ɛrɛla ɛke.” Ɔka ɔkile bɛdabɛ mɔɔ bɛnlɛ adwenle* la kɛ:+ 17 “Awule nzule yɛ fɛ,Na aleɛ mɔɔ bɛdi ye fealeranu la yɛ fɛ kpalɛ.”+ 18 Noko ɔnze kɛ mowuamra mɔɔ bɛngola ɛhwee yɛ la wɔ lɔ,Bɛdabɛ mɔɔ raalɛ ɛhye fɛlɛ bɛ la* wɔ Nla* ne abo nehane.+\n^ Hibulu aneɛ nu, “Yehu ye nane.”\n^ Anzɛɛ “bɛnze nrɛlɛbɛ.”\n^ Anzɛɛ “Ye nyɛvolɛ ne mɔ.”


Ɛzɛdɔso 19 | Yintanɛte Zo Baebolo | Ewiade Fofolɛ Ngilebɛbo\nSaenae Boka ne anwo (1-25)\nYizilayɛma bayɛ ɛsɔfoma mɔɔ le arelemgbunli (5, 6)\nBɛdele menli ne anwo amaa bɛayia Nyamenle (14, 15)\n19 Mɔɔ Yizilayɛma vile Yigyibiti azɛlɛ zo la, ye siane nsa ne azo, bɛhɔdwule Saenae fienemgbole ne anu kenle ko zɔhane ala. 2 Bɛdule bɛ bo bɛvile Relɛfedem+ na bɛhɔdwule Saenae fienemgbole ne anu na bɛyɛle bɛ azokoɛleɛ wɔ fienemgbole ne anu. Yizilayɛma yɛle bɛ azokoɛleɛ ne wɔ boka ne anyunlu.+ 3 Akee Mosisi vole boka ne hɔle nɔhalɛ Nyamenle ne ɛkɛ, na Gyihova vɛlɛle ye wɔ boka ne azo+ na ɔhanle kɛ: “Ka kile Gyekɔbo abozoamra, Yizilayɛma ne kɛ, 4 ‘Bɛdabɛ bɛnwu mɔɔ menvale menyɛle Yigyibitima+ amaa meavia bɛ wɔ kɔleɛ ndɛbalɛ zo meara me nwo ɛke la.+ 5 Yemɔti saa bɛtie me ne bɔkɔɔ na bɛdi me ngyekyeleɛ zo a, mebaye bɛ meavi menli kɔsɔɔti anu meava bɛ meayɛ me agyapadeɛ titili,*+ ɔluakɛ azɛlɛ ne amuala le me ɛdeɛ.+ 6 Bɛbayɛ ɛsɔfoma mɔɔ le arelemgbunli nee maanle nwuanzanwuanza bɛamaa me.’+ Edwɛkɛ mɔɔ ɛbaha wɔahile Yizilayɛma la ɛne.” 7 Yemɔti Mosisi hɔle na ɔvɛlɛle menli ne mgbanyima ne mɔ na ɔhanle edwɛkɛ mɔɔ Gyihova hanle hilele ye la amuala ɔhilele bɛ.+ 8 Na menli ne anloa hɔle ko na bɛbuale kɛ: “Mɔɔ Gyihova ɛha la amuala, yɛbayɛ.”+ Ɛkɛ ne ala Mosisi hanle menli ne edwɛkɛ ne hilele Gyihova. 9 Na Gyihova zele Mosisi kɛ: “Nea! Mebara ɛ nwo ɛkɛ ne wɔ awozinli kabikabi nu, amaa saa me nee wɔ tendɛ a menli ne ade na bɛanyia ɛdawɔ noko wɔ nu diedi dahuu.” Akee Mosisi vale menli ne edwɛkɛ ne dole Gyihova anyunlu. 10 Na Gyihova zele Mosisi kɛ: “Kɔ menli ne ɛkɛ na maa bɛde bɛ nwo ɛnɛ nee ɛhyema, na bɛkpo bɛ adɛladeɛ. 11 Ɔwɔ kɛ bɛsiezie bɛ nwo bɛmaa kenle ne mɔɔ tɔ zo nsa la, ɔluakɛ kenle nsa ne azo Gyihova badwu Saenae Boka ne azo wɔ menli ne kɔsɔɔti anye zo. 12 Ɔwɔ kɛ ɛgya ɛweɛne ɛmaa menli ne wɔ nwolɛ amuala na ɛka ɛkile bɛ kɛ, ‘Bɛnlea boɛ na bɛanvo boka ne anzɛɛ bɛandu bɛ gyakɛ bɛanzie ɛweɛne ne azo. Awie biala mɔɔ bava ɔ sa aha boka ne la, bɛbahu ye. 13 Awie biala ɛnrɛva ɔ sa ɛnrɛha ahenle zɔhane, emomu bɛbazi ye awolɛ anzɛɛ bɛbado debie bɛawɔ ye.* Saa sonla o, nane o, ɔnrɛdɛnla ngoane nu.’+ Noko saa bɛte aweɛne* ne ane a,+ bɛbahola bɛavo boka ne azo.” 14 Akee Mosisi dwule rale menli ne anwo ɛkɛ, na ɔdele menli ne anwo na bɛkpole bɛ adɛladeɛ.+ 15 Ɔzele menli ne kɛ: “Bɛziezie bɛ nwo bɛmaa kenle mɔɔ tɔ zo nsa la. Bɛmmafa bɛ nwo bɛka bɛ ye mɔ.”* 16 Kenle nsa ne azo nwonlomɔ, ezule hulule yɛɛ ɛsɛlɛmanye kpakyele, na amungu kumɔɔnwo+ hedale boka ne azo yɛɛ aweɛne ne lieliele kpole bie, na menli ne mɔɔ wɔ azokoɛleɛ ɛkɛ ne la amuala anwo wosole bɛ.+ 17 Akee Mosisi vale menli ne vile azokoɛleɛ ɛkɛ ne kɛ bɛkayia nɔhalɛ Nyamenle ne, na bɛhɔgyinlanle boka ne abo. 18 Esike hedale Saenae Boka ne azo amuala, ɔluakɛ Gyihova luale senle nu dwule zolɛ;+ na ye esike ne hɔle anwuma kɛ fonlomo nu esike la, na boka ne amuala kpusule kpole kpalɛ.+ 19 Mɔɔ aweɛne ne ɛlɛdielie kpole la, Mosisi dendɛle, na nɔhalɛ Nyamenle ne vale ɛnelɛ kpole liele zo. 20 Ɔti Gyihova dwule Saenae Boka ne azo anwuma. Akee Gyihova vɛlɛle Mosisi kɛ ɔrɛla boka ne azo, na Mosisi vole zolɛ.+ 21 Na Gyihova zele Mosisi kɛ: “Dwu aze kɔbɔ menli ne kɔkɔ kɛ bɛmmabɔ mɔdenle kɛ bɛbikye bɛanlea Gyihova, anrɛɛ bɛ nuhua dɔɔnwo kɛwu. 22 Na maa ɛsɔfo ne mɔ mɔɔ dahuu bikye Gyihova la ɛde bɛ nwo amaa Gyihova angu bɛ.”*+ 23 Akee Mosisi zele Gyihova kɛ: “Menli ne ɛnrɛhola ɛnrɛra Saenae Boka ne azo, ɔluakɛ wɔbɔ yɛ kɔkɔ dɛba kɛ, ‘Gya ɛweɛne wɔ boka ne anwo, na yɛ ye nwuanzanwuanza.’”+ 24 Noko Gyihova zele ye kɛ: “Dwu aze kɔ na ɛdawɔ nee Aalɔn bɛrɛla, noko mmamaa ɛsɔfo ne mɔ nee menli ne bɔ mɔdenle kɛ bɛfo bɛara Gyihova anwo ɛke, amaa yeangu bɛ.”+ 25 Yemɔti Mosisi dwule hɔle menli ne anwo lɔ na ɔhanle ɔhilele bɛ.\n^ Bie a bɛbado ɛda bɛawɔ ye.\n^ Hibulu aneɛ nu, “boane nyinli mɛne.”\n^ Hibulu aneɛ nu, “Bɛmmakɔ raalɛ nwo.”\n^ Hibulu aneɛ nu, “andwe bɛ nzo.”


Kɛ Ɔkɛyɛ Na Wɔ Abusua Ne Anye Alie La\nKENGA YE WƆ Abbey Abkhaz Abui Acholi Afrikaans Aja Akha Albanian Altai Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mumule Aneɛ Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chile Mumule Aneɛ Chin (Hakha) Chin (Tiddim) Chin (Zotung) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English Esan Estonian Ewe Fante Faroese Fijian Finnish Finnish Mumule Aneɛ Fon French Futuna (East) Ga Galician German Giliki Gitonga Gokana Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Haya Herero Hiligaynon Hindi Hungarian Hunsrik Iban Ibanag Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Ivorian Mumule Aneɛ Japanese Javanese Jula Kabardin-Cherkess Kabiye Kabuverdianu Kachin Kalenjin Kamba Kannada Kanyok Karen (S'gaw) Kazakh Kazakh (Arabic) Khakass Khana Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Mumule Aneɛ Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lega Lendu Lenje Lhukonzo Lingala Lithuanian Lolo Lomwe Luganda Lugbara Lunda Luo Luvale Macua Makhuwa-Shirima Makonde Malagasy Malawi Mumule Aneɛ Malay Malayalam Malaysia Mumule Aneɛ Maltese Mam Mambwe-Lungu Mansaka Mapudungun Marathi Mari Mashi Mauritian Creole Maya Mazahua Mbunda Mende Meru Mexico Mumule Aneɛ Mixe (North Central) Mixtec (Guerrero) Mizo Mongolian Moore Myanmar Myanmar Mumule Aneɛ Nahuatl (Central) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepal Mumule Aneɛ Nepali Ngabere Ngangela Ngbandi (Northern) Nias Nigerian Pidgin Niuean Norwegian Nsenga (Mozambique) Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Phimbi Pidgin (Cameroon) Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Mumule Aneɛ Romanian Romany (Bulgaria) Romany (Eastern Slovakia) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Solomon Islands Pidgin Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Vezo Vietname Mumule Aneɛ Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nTILE BULU NEE NNA\nWɔ Abusua Ne Bahola Anyia Anyelielɛ\n1, 2. Duzu a Gyihova kpondɛ kɛ mbusua nyia a?\nGYIHOVA NYAMENLE a hanle menli nwiɔ mɔɔ limoa la bɔle nu wɔ agyalɛ nu a. Baebolo ne ka kile yɛ kɛ Nyamenle yɛle raalɛ mɔɔ limoa la na “ɔvale ye ɔrɛlɛle nrenyia ne.” Adam anye liele kpalɛ ɔti ɔhanle kɛ: “Me mbowule nu bowule, yɛɛ me nwonane nu nwonane ɛne.” (Gyɛnɛsese 2:22, 23) Ɛhye maa yɛnwu kɛ Gyihova kpondɛ kɛ agyalɛma anye die.\n2 Ɔyɛ alɔbɔlɛ kɛ, menli dɔɔnwo ɛtɛnyianle anyelielɛ wɔ bɛ abusua nu ɛlɛ. Noko ngyinlazo dɔɔnwo wɔ Baebolo ne anu mɔɔ bahola aboa awie biala mɔɔ wɔ abusua ne anu amaa bɛ nye alie na bɛadɛnla anzodwolɛ nu la.—Luku 11:28.\nMƆƆ NYAMENLE KPONDƐ KƐ KUNLIMA YƐ LA\n3, 4. (a) Kɛzi ɔwɔ kɛ kunli nee ɔ ye di ɛ? (b) Duzu ati a ɔwɔ kɛ kunli nee yelɛ fa bɛ nvonleɛ kyɛ bɛ nwo ɛ?\n3 Baebolo ne se ɔwɔ kɛ kunli kpalɛ kulo ɔ ye na ɔdi ye eni. Yɛsɛlɛ wɔ kenga Ɛfɛsɛsema 5:25-29. Kunli nee ɔ ye bali ye wɔ ɛlɔlɛ nu dahuu. Eza ɔbabɔ ɔ nwo bane, yeanlea ye yɛɛ ɔnrɛyɛ debie mɔɔ bagyegye ye a.\n4 Noko saa kunli aye yɛ nvonleɛ a, duzu a ɔwɔ kɛ ɔyɛ a? Bɛha bɛhile kunlima kɛ: “Bɛhɔ zo bɛhulo bɛ ye mɔ, na bɛmmafa bɛ nwo ɛya kpole.” (Kɔlɔsaema 3:19) Kunlima, bɛhakye kɛ bɛdabɛ noko bɛyɛ nvonleɛ. Yemɔti saa bɛkpondɛ kɛ Nyamenle fa bɛ nvonleɛ kyɛ bɛ a, ɔwɔ kɛ bɛfa bɛ ye mɔ noko nvonleɛ bɛkyɛ bɛ. (Mateyu 6:12, 14, 15) Saa kunli nee yelɛ lɛ ɛhulolɛ kɛ bɛbava nvonleɛ bɛahyɛ a, ɔbamaa anyelielɛ ara bɛ agyalɛ ne anu.\n5. Duzu ati a ɔwɔ kɛ kunli di ɔ ye eni a?\n5 Gyihova kpondɛ kɛ kunli di ɔ ye eni. Ɔwɔ kɛ kunli dwenle ɔ ye ngyianlɛ nwo kpalɛ. Ɛhye le anyebolo edwɛkɛ. Saa kunli nee ɔ ye anli ye boɛ a, bie a Gyihova ɛnrɛdie ye asɔneyɛlɛ. (1 Pita 3:7) Mɔɔ maa menli sonle bolɛ wɔ Gyihova anye zo la a le ɛlɔlɛ mɔɔ bɛlɛ bɛmaa ye la. Ɔmbu mrenyia kɛ bɛ nwo hyia tɛla mraalɛ.\n6. Saa bɛka kɛ kunli nee yelɛ le “nwonane ko” a, ɔkile duzu?\n6 Gyisɛse hilehilele nuhua kɛ kunli nee yelɛ ɛnle “nwiɔ bieko, emomu nwonane ko.” (Mateyu 19:6) Bɛdi nɔhalɛ bɛmaa bɛ nwo yɛɛ biala ɛnrɛva raalɛ anzɛɛ nrenyia fofolɛ ɛlɛ. (Mrɛlɛbulɛ 5:15-21; Hibuluma 13:4) Ɔwɔ kɛ kunli nee yelɛ fi bɛ ɛhulolɛ nu di bɛ nuhua biala nla nu ngyianlɛ nwo gyima. (1 Kɔlentema 7:3-5) Ɔwɔ kɛ kunli kakye kɛ “awie biala ɛmkpɔ ye sonlabaka ne, emomu ɔdi ye adane na ɔnea ye boɛ.” Yemɔti ɔwɔ kɛ ɔkulo ɔ ye na ɔnea ye boɛ. Mɔɔ tɛla biala la, yelɛ kpondɛ kɛ ɔ hu da atiakunlukɛnlɛma nee ɛlɔlɛ ali kile ye.—Ɛfɛsɛsema 5:29.\nMƆƆ NYAMENLE KPONDƐ KƐ YELƐMA YƐ LA\n7. Duzu ati a abusua biala hyia abusua tile ɛ?\n7 Abusua biala hyia abusua tile mɔɔ bahile bɛ adenle amaa bɛahola bɛabɔ nu bɛayɛ gyima kpalɛ la. Baebolo ne ka ye wɔ 1 Kɔlentema 11:3 kɛ: “Nrenyia biala ati a le Kelaese; raalɛ noko ati a le nrenyia; Kelaese noko ati a le Nyamenle.”\n8. Kɛ ɔkɛyɛ na yelɛ abu ɔ hu kpole ɛ?\n8 Kunli biala yɛ nvonleɛ. Noko saa yelɛ fi ye ɛhulolɛ nu die ɔ hu kpɔkɛzilɛ to nu na ɔboa ye a, ɔbaboa abusua ne amuala. (1 Pita 3:1-6) Baebolo ne ka kɛ: ‘Ɔwɔ kɛ yelɛ noko nyia ɛbulɛ kpole maa ɔ hu.’ (Ɛfɛsɛsema 5:33) Na saa kunli ne nee ɔ ye diedi ɛnle ko ɛ? Ɔwɔ kɛ ɔkɔ zo ɔnyia ɛbulɛ kpole ɔmaa ɔ hu. Baebolo ne ka kɛ: “Bɛmɛ yelɛma, bɛbɛlɛ bɛ nwo aze bɛmaa bɛ hu mɔ . . . amaa saa bie mɔ andie edwɛkɛ ne a, bɛalua bɛ ye mɔ nyɛleɛ zo bɛanyia bɛ mɔɔ bɛnga edwɛkɛ kpɔkɛ ko bɔbɔ a, ɔluakɛ bɛbali bɛ nyɛleɛ kpalɛ nee bɛ ɛbulɛ kpole ne anwo daselɛ.” (1 Pita 3:1, 2) Neazo kpalɛ mɔɔ yelɛ bayɛ la bahola aboa ɔ hu yeamaa yeade ye diedi ne abo.\n9. (a) Saa yelɛ nee ɔ hu ɛnyɛ adwenle wɔ debie bie anwo a, duzu a ɔwɔ kɛ ɔyɛ a? (b) Folɛ boni a Taetɛse 2:4, 5 tu yelɛma a?\n9 Saa yelɛ nee ɔ hu ɛnyɛ adwenle wɔ debie bie anwo a, duzu a ɔwɔ kɛ ɔyɛ a? Ɔwɔ kɛ ɔfi ɛbulɛ nu ɔkile ye adwenle. Kɛ neazo la, Sɛla hanle edwɛkɛ bie mɔɔ ɛnee Ebileham anye ɛnlie nwo la, noko Gyihova zele ye kɛ: “Tie ye.” (Gyɛnɛsese 21:9-12) Ɔnda ɔnzi kɛ Kilisiene kunli bazi kpɔkɛ mɔɔ tia Baebolo ne la, yemɔti ɔwɔ kɛ ɔ ye boa ye. (Gyima ne 5:29; Ɛfɛsɛsema 5:24) Yelɛ kpalɛ banlea ye abusua ne. (Kenga Taetɛse 2:4, 5.) Saa ɔ hu nee ɔ mra nwu kɛzi ɔlɛbɔ mɔdenle yeaboa bɛ la a, bɛbahulo ye na bɛabu ye kpalɛ.—Mrɛlɛbulɛ 31:10, 28.\nKɛzi Sɛla yɛle neazo kpalɛ maanle yelɛma ɛ?\n10. Duzu a Baebolo ne ka ye wɔ agyalɛ nu ɛtetelɛ nee ewolebɔlɛ nwo a?\n10 Ɔyɛ a agyalɛma si kpɔkɛ ndɛndɛ kɛ bɛtete nu anzɛɛ bɛbɔ ewole. Noko Baebolo ne ka kɛ “yelɛ nee ɔ hu mmatete nu,” yɛɛ “ɔnle kɛ kunli fi ɔ ye anwo.” (1 Kɔlentema 7:10, 11) Tɛnlabelɛ bie mɔ wɔ ɛkɛ mɔɔ ɔbahola yeamaa agyalɛma atete nu a, noko ɔwɔ kɛ bɛsuzu kpɔkɛzilɛ ɛhye anwo kpalɛ. Na ewolebɔlɛ noko ɛ? Baebolo ne kile kɛ saa kunli anzɛɛ yelɛ fa awie mɔɔ ɔnle ɔ ye anzɛɛ ɔ hu la a, yɛɛ bɛkola bɛgyinla zo bɛbɔ ewole a.—Mateyu 19:9.\nMƆƆ NYAMENLE KPONDƐ KƐ AWOVOLƐ YƐ LA\nGyisɛse yɛle neazo kpalɛ maanle awie biala mɔɔ wɔ abusua ne anu la\n11. Duzu a ngakula hyia nwo kpole kpalɛ a?\n11 Awovolɛ, bɛbɔ mɔdenle bɛnyia mekɛ dɔɔnwo bɛmaa bɛ mra. Bɛ mra hyia bɛ nwo, na mɔɔ tɛla biala la, bɛkpondɛ kɛ bɛkilehile bɛ Gyihova anwo debie.—Ditilɔnomi 6:4-9.\n12. Duzu a ɔwɔ kɛ awovolɛ yɛ fa bɔ bɛ mra nwo bane a?\n12 Seetan ewiade ne ɛlɛsɛkye kpalɛ, na menli bie mɔ kpondɛ kɛ bɛboda yɛ mra ne mɔ, bɔbɔ bɛkye bɛ mialera nu bɛ nee bɛ da. Ɔyɛ se ɔmaa awovolɛ bie mɔ kɛ bɛbaha nla nwo edwɛkɛ bɛahile bɛ mra. Noko ɔwɔ kɛ awovolɛ bɔ bɛ mra kɔkɔ wɔ menli ɛhye mɔ anwo na bɛkile bɛ kɛzi bɛbahola bɛahwe bɛ nwo bɛavi bɛ nwo la. Awovolɛ, ɔwɔ kɛ bɛbɔ bɛ mra nwo bane. *—1 Pita 5:8.\n13. Kɛzi ɔwɔ kɛ awovolɛ kilehile bɛ mra ɛ?\n13 Ɔle awovolɛ gyima kɛ bɛbahilehile bɛ mra kɛzi ɔwɔ kɛ bɛbɔ bɛ ɛbɛla la. Kɛ ɔkɛyɛ na wɔahilehile ɛ mra ɛ? Ɛ mra ne mɔ hyia ndetelɛ, noko ɔnle kɛ ɛtenrɛ bɛ wɔ atisesebɛ nu. (Gyɛlɛmaya 30:11) Yemɔti mmatwe bɛ nzo wɔ mekɛ mɔɔ wɔva ɛya la. Mmamaa ɛ nloa edwɛkɛ yɛ kɛ “konle dadeɛ mɔɔ wowɔ la” na ɔboda bɛ. (Mrɛlɛbulɛ 12:18) Kilehile ɛ mra maa bɛnwu deɛmɔti ɔwɔ kɛ bɛyɛ tieyɛ la.—Ɛfɛsɛsema 6:4; Hibuluma 12:9-11; nea Awieleɛdwɛkɛ 30.\nMƆƆ NYAMENLE KPONDƐ KƐ NGAKULA YƐ LA\n14, 15. Duzu ati a ɔwɔ kɛ ngakula tie bɛ awovolɛ a?\n14 Gyisɛse diele ɔ Ze dahuu, wɔ mekɛ bɔbɔ mɔɔ ɛnee ɔnla aze la anu. (Luku 22:42; Dwɔn 8:28, 29) Gyihova kpondɛ kɛ ngakula tie bɛ awovolɛ.—Ɛfɛsɛsema 6:1-3.\n15 Ngakula, saa ɔyɛ a bɛte nganeɛ kɛ ɔyɛ se kɛ bɛkɛdie bɛ awovolɛ bɔbɔ a, bɛhakye kɛ saa bɛtie bɛ a, ɔmaa Gyihova nee bɛ awovolɛ anye die bɛ nwo. *—Mrɛlɛbulɛ 1:8; 6:20; 23:22-25.\nSaa ngakula yia sɔnea mɔɔ bamaa bɛayɛ ɛtane a, duzu a baboa bɛ yeamaa bɛali nɔhalɛ bɛamaa Nyamenle a?\n16. (a) Kɛzi Seetan bɔ mɔdenle kɛ ɔsɔ ngakula yeanlea yeamaa bɛayɛ ɛtane ɛ? (b) Duzu ati a ɔhyia kɛ ɛfa menli mɔɔ kulo Gyihova la agɔnwolɛ a?\n16 Abɔnsam bahola amaa ɛ gɔnwo mɔ nee ngakula gyɛne azɔ wɔ anlea kɛ ɛyɛ debie mɔɔ ɛnle kpalɛ la. Ɔze kɛ ɔbahola yeayɛ se kɛ ɛbagyinla atipɛnema ngyegyelɛ nloa. Kɛ neazo la, ɛnee Gyekɔbo ara raalɛ Daena lɛ agɔnwolɛma mɔɔ bɛngulo Gyihova la. Ɛhye maanle ɔ nee ye abusua ne yiale ngyegyelɛ dɔɔnwo. (Gyɛnɛsese 34:1, 2) Saa ɛ gɔnwo mɔ ɛngulo Gyihova a, bɛbahola bɛamaa wɔayɛ debie mɔɔ Gyihova kyi la, na ɔbamaa ɛdawɔ, wɔ abusua ne yɛɛ Nyamenle ali nyane kpole. (Mrɛlɛbulɛ 17:21, 25) Ɛhye ati a nwolɛ hyia kɛ ɛfa menli mɔɔ kulo Gyihova la agɔnwolɛ la.—1 Kɔlentema 15:33.\n17. Duzu a ɔwɔ kɛ awie biala mɔɔ wɔ abusua ne anu la yɛ a?\n17 Saa awie biala mɔɔ wɔ abusua ne anu la di Nyamenle adehilelɛ zo a, ɔmmaa bɛnnyia ngyegyelɛ dɔɔnwo. Yemɔti saa ɛle kunli a, kulo ɛ ye na ɛ nee ye ɛli wɔ ɛlɔlɛ nu. Saa ɛle yelɛ a, bu ɛ hu na bɛlɛ ɛ nwo aze maa ye na sukoa yelɛ ne mɔɔ bɛha ɔ nwo edwɛkɛ wɔ Mrɛlɛbulɛ 31:10-31 la neazo ne. Saa ɛle awovolɛ a, kilehile ɛ mra maa bɛhulo Nyamenle. (Mrɛlɛbulɛ 22:6) Saa ɛle selɛ a, nea wɔ abusua ne “kpalɛ.” (1 Timote 3:4, 5; 5:8) Ngakula, bɛdie bɛ awovolɛ. (Kɔlɔsaema 3:20) Kakye kɛ awie biala mɔɔ wɔ abusua ne anu la kola yɛ nvonleɛ, yemɔti bɛlɛ ɛ nwo aze na sɛlɛ ɛtanefakyɛ. Nɔhalɛ nu, Gyihova ɛmaa awie biala mɔɔ wɔ abusua ne anu la adehilelɛ wɔ Baebolo ne anu.\n^ ɛden. 12 Ɛbahola wɔanyia edwɛkɛ dɔɔnwo mɔɔ baboa wɔ yeamaa wɔabɔ ɛ mra nwo bane la wɔ Bayɛ Gyihova Agɔnwo vidio ne mɔɔ Gyihova Alasevolɛ a ɛyɛ la ɛzukoalɛdeɛ 17 ne anu.\n^ ɛden. 15 Saa kakula bie awovolɛ kpondɛ kɛ ɔyɛ debie mɔɔ tia Nyamenle mɛla a, ɔnle kɛ ɔtie bɛ.—Gyima ne 5:29.\nNƆHALƐ 1: GYIHOVA A HYEHYƐLE ABUSUA NE A\n“Ɛhye ati mekoto Selɛ ne, mɔɔ abusua biala mɔɔ wɔ anwuma nee azɛlɛ ye azo nyia ye duma fi ye ɛkɛ ne la.”—Ɛfɛsɛsema 3:14, 15\nKɛ ɔkɛyɛ na wɔ abusua ne anyia anyelielɛ ɛ?\nGyihova a hyehyɛle abusua mɔɔ limoa la a.\nƐfɛsɛsema 5:1, 2\nSaa awie biala sukoa Gyihova nee Gyisɛse a, anyelielɛ bara abusua ne anu.\nNƆHALƐ 2: KƐ ƆKƐYƐ NA WƆAYƐ KUNLI ANZƐƐ YELƐ KPALƐ LA\n“Ɔwɔ kɛ bɛ nuhua ko biala kulo ɔ ye . . . Na yelɛ noko nyia ɛbulɛ kpole maa ɔ hu.”—Ɛfɛsɛsema 5:33\nKɛzi ɔwɔ kɛ kunli nee yelɛ nee bɛ nwo di ɛ?\nKunli ne a ɔwɔ kɛ ɔnea abusua ne a. Ɔwɔ kɛ ɔkulo ɔ ye, yɛɛ ɔwɔ kɛ yelɛ boa ɔ hu wɔ ye kpɔkɛzilɛ nu.\nKɔlɔsaema 3:19; 1 Pita 3:4\nƆwɔ kɛ bɛda atiakunlukɛnlɛma ali na bɛdwenle bɛ nuhua ko biala anwo.\n1 Pita 3:1, 2, 7\nƆwɔ kɛ kunli nee yelɛ da ɛbulɛ nee enililɛ ali kile bɛ nwo.\n1 Timote 5:8; Taetɛse 2:4, 5\nƆwɔ kɛ kunli nea ye abusua ne. Ɔwɔ kɛ yelɛ nea ye sua nu amra kpalɛ.\nNƆHALƐ 3: KƐ ƆKƐYƐ NA WƆAYƐ AWOVOLƐ KPALƐ LA\n“Bɛmmaka bɛ mra ɛya, emomu bɛhɔ zo bɛva Gyihova folɛdulɛ nee ye ngilehilelɛ bɛtete bɛ.”—Ɛfɛsɛsema 6:4\nDuzu gyima a ɔwɔ kɛ awovolɛ yɛ a?\nDitilɔnomi 6:4-9; Mrɛlɛbulɛ 22:6\nƆwɔ kɛ ɛnyia mekɛ ɛkilehile ɛ mra Gyihova anwo debie. Bɔ ɔ bo wɔ bɛ ngakula nu, na tɔ alagye boa ko biala maa ɔva Gyihova ɔyɛ ɔ gɔnwo.\nKilehile ɛ mra maa bɛnwu kɛzi bɛbahoati ngakula mɔɔ bɛ nee bɛ da nee esiane ngakyile la.\nGyɛlɛmaya 30:11; Hibuluma 12:9-11\nƆwɔ kɛ ɛtea ɛ mra, noko mmayɛ ye wɔ ɛya anzɛɛ atisesebɛ zo.\nNƆHALƐ 4: MƆƆ NYAMENLE KPONDƐ KƐ NGAKULA YƐ LA\n“Ngakula, bɛdie bɛ awovolɛ.”—Ɛfɛsɛsema 6:1\nNgakula, duzu ati a ɔwɔ kɛ bɛtie bɛ awovolɛ a?\nMrɛlɛbulɛ 23:22-25; Kɔlɔsaema 3:20\nSaa bɛtie bɛ awovolɛ a, ɔbamaa Gyihova nee bɛ awovolɛ anye alie.\n1 Kɔlentema 15:33\nFa menli mɔɔ kulo Gyihova la agɔnwolɛ. Na ɔnrɛmaa ɔnrɛyɛ se kɛ ɛbayɛ mɔɔ le kpalɛ la.\nTie Nyamenle Amaa Wɔ Agyalɛ Ayɛ Anyelielɛ\nKpuyia nwiɔ bie bahola aboa wɔ yeamaa wɔ agyalɛ ayɛ anyelielɛ.\nBɛbɔ Nu Bɛzonle Gyihova\nKɛ ɔkɛyɛ na wɔ abusua ɛzonlenlɛ ayɛ anyelielɛ ɛ?\nFa nwa awie Fa nwa awie Wɔ Abusua Ne Bahola Anyia Anyelielɛ\nbhs tile 14 m. 145-153


Gyima ne 20 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 20:1-38\nPɔɔlo wɔ Masidonea nee Gilisi (1-6)\nBɛdwazole Yutekɛse wɔ Tulowase (7-12)\nƆvile Tulowase ɔhɔle Maelitɛse (13-16)\nPɔɔlo yiale Ɛfɛsɛse mgbanyima (17-38)\nƆhilehilele wɔ azua nu (20)\n“Anyelielɛ dɔɔnwo wɔ ɛmaanlɛ nu” (35)\n20 Mɔɔ basabasayɛlɛ ne anloa hanle aze la, Pɔɔlo maanle bɛhɔvɛlɛle ɛdoavolɛma ne, na mɔɔ ɔmaanle bɛ anwosesebɛ na ɔ nee bɛ lile nrɛlaleɛ la, ɔhɔle Masidonea. 2 Mɔɔ ɔhɔvale maanzinli zɔhane mɔ anu na ɔhanle edwɛkɛ dɔɔnwo ɔmaanle ɛdoavolɛma ne anwosesebɛ la, ɔhɔdwule Gilisi. 3 Ɔlile siane nsa wɔ ɛkɛ, na ɔyɛle kɛ ɔkɔ Selea noko kɛmɔ Dwuuma ne bɔle kpɔkɛ kɛ bɛku ye la ati,+ ɔyɛle ye adwenle kɛ ɔbazia yeahɔva Masidonea. 4 Pelɛse mɔɔ vi Bɛlia la ara Sopatɛ, Alesetaakɛse+ nee Sɛkɛndɛse mɔɔ bɛle Tɛsalonaekama, Geeyɛse mɔɔ vi Dɛbi, Timote+ yɛɛ Tekekɛse+ nee Tulofemɛse+ mɔɔ bɛvi Ehyea maanzinli nu la nee ye a hɔle a. 5 Menli ɛhye mɔ limoale yɛ nyunlu hɔhendɛle yɛ wɔ Tulowase; 6 na Paano Mɔɔ Mgbɔvonle Ɛnle Nu+ la mekɛ ne anzi, yɛvale nyevile zo yɛvile Felepae na ye kenle nnu ne azo yɛhɔdole bɛ wɔ Tulowase, na yɛlile kenle nsuu wɔ ɛkɛ. 7 Dapɛne ne anu kenle mɔɔ limoa mɔɔ yɛyiale nu kɛ yɛdi debie la, Pɔɔlo bɔle ɔ bo dendɛle hilele bɛ, ɔluakɛ ɛnee aleɛ kye a ɔbahɔ; na ɔdendɛle dedee nɔɔzo bulu nee nwiɔ. 8 Ɔti ɛnee ahɛnlaneɛ dɔɔnwo wɔ ɛbolɔnsam ne azo sua ne mɔɔ yɛwɔ nu la anu. 9 Ɛnee kpavolɛ bie mɔɔ bɛfɛlɛ ye Yutekɛse la de nvɛnzɛlɛ ne anloa na mekɛ mɔɔ Pɔɔlo ɛlɛtendɛ la, nafelɛ vale ye na ɔlale, ɔvi ɛbolɔnsam ndazo nsa ne azo ɔdɔle aze na mɔɔ bɛhɔmaanle ye zo la ɛnee yewu. 10 Noko Pɔɔlo dwule aze hɔbutule ɔ nwo zo na ɔbɛlale ye+ ɔhanle kɛ: “Bɛmmayɛ dede, ɔluakɛ ɔtɛwule.”+ 11 Akee ɔvole ɛbolɔnsam ne azo na ɔvale aleɛ* ne ɔlile. Ɔhɔle zo ɔdendɛle ɔhilele bɛ too alehyenlɛ, na akee ɔhɔle. 12 Yemɔti bɛvale kakula ne bɛhɔle na bɛ rɛle kyekyele kpole kɛ bɛdwazo ye a. 13 Akee yɛvale meli na yɛlimoale yɛhɔle Asɔso, ɛleka mɔɔ yɛyɛle yɛ adwenle kɛ yɛbava Pɔɔlo la, ɔluakɛ ɔhanle ɔhilele yɛ kɛ yɛyɛ ye zɔ, ɛnee yeyɛ ye adwenle kɛ ɔbadia yeahɔ ɛkɛ. 14 Yemɔti mɔɔ ɔ nee yɛ yiale Asɔso la, yɛvale ye na yɛhɔle Metelin. 15 Na aleɛ hyenle mɔɔ yɛdule yɛvile ɛkɛ la yɛhɔle Kayɔso, aleɛ hyenle bieko la yɛgyinlanle Seemɔso ekyii, na ye alehyenlɛ nu yɛhɔle Maelitɛse. 16 Pɔɔlo bɔle kpɔkɛ kɛ ɔnrɛgyinla Ɛfɛsɛse+ amaa yeanzɛkye mekɛ wɔ Ehyea maanzinli ne anu, ɔluakɛ ɛnee ɔkulo kɛ ɔka ɔ nwo ɔkɔ Gyɛlusalɛm,+ na saa ɔkɛyɛ boɛ a yeahɔdwu ɛkɛ ne wɔ Pɛntekɔso Ɛvoyia kenle ne. 17 Noko mɔɔ ɔwɔ Maelitɛse la, ɔdole nrɛlaleɛ kɛ bɛhɔ Ɛfɛsɛse bɛhɔvɛlɛ asafo ne anu mgbanyima ne mɔ. 18 Mɔɔ bɛrale ɔ nwo ɛkɛ ne la, ɔzele bɛ kɛ: “Bɛdabɛ bɛze kɛzi ɔvi mekɛ mɔɔ limoa mɔɔ membale Ehyea maanzinli ne anu la membɔle me ɛbɛla wɔ bɛ avinli la,+ 19 menvale mɛlɛbɛnwoaze kpole*+ nee ɛzunlɛ yɛɛ sɔnea mɔɔ Dwuuma adwenle ɛtane ti ɔdole me la menzonlenle Awulae, 20 na meanva ninyɛne mɔɔ nvasoɛ wɔ zo* mɔɔ ɔwɔ kɛ meka mekile bɛ anzɛɛ ɔwɔ kɛ mekilehile bɛ bagua nu+ nee azua nu+ la meanvea bɛ. 21 Na menlile Dwuuma nee Gilikima daselɛ bɔkɔɔ kɛ bɛnlu bɛ nwo,+ bɛzonle Nyamenle na bɛnyia yɛ Awulae Gyisɛse anu diedi.+ 22 Noko bɛnlea! kɛkala melɛkɔ Gyɛlusalɛm kɛ mɔɔ sunsum ne ɛhile me la, menze mɔɔ bado me wɔ ɛkɛ ne la ɛdeɛ, 23 noko sunsum nwuanzanwuanza ne kɔ zo bɔ me kɔkɔ wɔ suakpole biala azo kɛ efiadelalɛ nee anwongyelelɛ a ɛlɛkendɛ me a.+ 24 Noko membu me ngoane* kɛ ɔsonle bolɛ, amaa meahola meawie ɛnriandilɛ ne+ nee ɛzonlenlɛ gyima mɔɔ menyianle menvile Awulae Gyisɛse ɛkɛ ne kɛ menli Nyamenle ɛlolɛ kpole ne anwo edwɛkpa ne anwo daselɛ bɔkɔɔ la. 25 “Noko bɛnlea! meze kɛ bɛdabɛ mɔɔ menganle Belemgbunlililɛ ne anwo edwɛkɛ mengilele bɛ la anu biala ɛnrɛnwu me nyunlu bieko. 26 Yemɔti mevɛlɛ bɛ ɛnɛ kenle ye kɛ bɛli me daselɛ kɛ menli awie biala mogya nwo ɛzonle,+ 27 ɔluakɛ meanva Nyamenle ɛhulolɛdeɛ* ne mɔɔ ɔwɔ kɛ meka nwolɛ edwɛkɛ mekile bɛ la amuala meanvea bɛ.+ 28 Bɛnlea bɛ nwo boɛ+ na bɛnlea mboane ne mɔ mɔɔ sunsum nwuanzanwuanza ne ɛyɛ bɛ neavolɛma wɔ bɛ avinli la amuala anwo zo, na bɛnlea Nyamenle asafo ne+ mɔɔ ɔvale ɔ Ra ne mogya ɔdɔle la boɛ.+ 29 Meze kɛ saa mekɔ a, bedi anwo ɛzulolɛ bara bɛ avinli+ na bɛ nee mboane ne mɔ bali ye atisesebɛ nu, 30 na menli badwazo wɔ bɛ avinli na bɛaha adalɛ edwɛkɛ bɛava bɛahwe ɛdoavolɛma ne bɛali bɛ nzi.+ 31 “Ɛhye ati bɛmaa bɛ nye ɛla ɛkɛ na bɛhakye kɛ ɛvolɛ nsa ɛne,+ alehyenlɛ nee aledwolɛ, meangyakyi ye ɛlɛ kɛ mebava ɛzunlɛ meadu bɛ nuhua ko biala folɛ. 32 Akee mefa bɛ meawula Nyamenle nee ye ɛlolɛ kpole ne anwo edwɛkɛ ne asa anu, edwɛkɛ mɔɔ kola maa bɛ anwosesebɛ na ɔmaa bɛnyia agyapadeɛ wɔ nwuanzanwuanzama kɔsɔɔti avinli la.+ 33 Me nye ambolo awie biala dwɛtɛ fufule anzɛɛ nvutuke anzɛɛ ɛdanlɛ.+ 34 Bɛdabɛ bɛze kɛ me sa anloa gyima mɔɔ meyɛ la a meva menlea me nwo+ nee menli mɔɔ me nee bɛ lua la a. 35 Mehile bɛ wɔ ninyɛne muala anu kɛ ɔwɔ kɛ bɛyɛ gyima ɛsesebɛ zɛhae+ bɛfa bɛboa bɛdabɛ mɔɔ bɛle bɛtɛɛ la, na ɔwɔ kɛ bɛkakye Awulae Gyisɛse edwɛkɛ ne mɔɔ ɔhanle la, ɔse: ‘Anyelielɛ dɔɔnwo wɔ ɛmaanlɛ nu+ tɛla ɛlielɛ.’” 36 Na mɔɔ ɔhanle edwɛkɛ ɛhye mɔ ɔwiele la, ɔ nee bɛ muala bɛhotole na bɛyɛle asɔne. 37 Nɔhalɛ nu, bɛ muala bɛzunle kpole, bɛyɛle Pɔɔlo atuu* na bɛvole ɔ nloa anwo, 38 ɔluakɛ edwɛkɛ ne mɔɔ ɔhanle kɛ bɛnrɛnwu ɔ nyunlu bieko bɔbɔ la yɛle bɛ nyane kpole.+ Akee bɛhɔzɔhonle ye wɔ meli ne anwo.\n^ Giliki aneɛ nu, “ɔbubule paano.”\n^ Anzɛɛ “mɛlɛbɛnwoaze adwenle.”\n^ Anzɛɛ “ɔbaboa bɛ.”\n^ Anzɛɛ “bodane ne anwo edwɛkɛ.”\n^ Giliki aneɛ nu, “bɛvale bɛ sa bɛbɛkale Pɔɔlo akɔme.”\nGyima ne 20